**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΥΠΟΕΠΙΤΡΟΠΗ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΕΜΠΟΡΙΑΣ**

**ΚΑΙ ΤΗΣ ΕΚΜΕΤΑΛΛΕΥΣΗΣ ΑΝΘΡΩΠΩΝ**

**ΤΗΣ ΕΙΔΙΚΗΣ ΜΟΝΙΜΗΣ ΕΠΙΤΡΟΠΗΣ ΙΣΟΤΗΤΑΣ, ΝΕΟΛΑΙΑΣ**

**ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 10 Μαρτίου 2020, ημέρα Τρίτη και ώρα 11.15΄, στην Αίθουσα «Προέδρου Αθανασίου Κωνστ. Τσαλδάρη» (223)τoυ Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Κοινωνικών Υποθέσεων και η Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων, της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου, υπό την προεδρία της κυρίας Σοφίας Βούλτεψη, Προέδρου της Επιτροπής Ισότητας, Νεολαίας και Δικαιωμάτων του Ανθρώπου, με θέμα ημερήσιας διάταξης: «Ενημέρωση από τον Πρόεδρο του Εθνικού Κέντρου Κοινωνικής Αλληλεγγύης, κ. Χρυσοβαλάντη Παπαθανασίου, για τον πρώτο χρόνο λειτουργίας του Εθνικού Μηχανισμού Αναφοράς για την Προστασία των Θυμάτων Εμπορίας Ανθρώπων».

Τα μέλη των Επιτροπών ενημέρωσαν οι κύριοι και οι κυρίες: Χρυσοβαλάντης Παπαθανασίου, Πρόεδρος του Εθνικού Κέντρου Κοινωνικής Αλληλεγγύης (ΕΚΚΑ), Δόμνα Μιχαηλίδου, Υφυπουργός Εργασίας και Κοινωνικών Υποθέσεων, Ηρακλής Μοσκώφ, Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών και Αγγελική Σεραφείμ, Νομική Σύμβουλος του Εθνικού Μηχανισμού Αναφοράς για την Προστασία των Θυμάτων Εμπορίας Ανθρώπων – ΕΚΚΑ.

Στη συνεδρίαση παρέστη η κυρία Παγώνα Νέρη, Συνεργάτιδα του Γενικού Γραμματέα Συντονισμού Εσωτερικών Πολιτικών, κ. Θανάση Κοντογεώργη.

Η Προεδρεύουσα των Επιτροπών, κυρία Σοφία Βούλτεψη, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές, κυρίες και κύριοι: Ακτύπης Διονύσιος, Βαρτζόπουλος Δημήτριος, Βλάσης Κωνσταντίνος, Βρυζίδου Παρασκευή, Γιόγιακας Βασίλειος, Ευθυμίου Άννα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Ράπτη Ζωή, Σαλμάς Μάριος, Σταμενίτης Διονύσιος, Στεφανάδης Χριστόδουλος, Τζηκαλάγιας Ζήσης, Τσαβδαρίδης Λάζαρος, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Αχτσιόγλου Ευτυχία, Βαρδάκης Σωκράτης, Θραψανιώτης Εμμανουήλ, Καρασαρλίδου Ευφροσύνη (Φρόσω), Κασιμάτη Ειρήνη (Νίνα), Μεϊκόπουλος Αλέξανδρος, Μιχαηλίδης Ανδρέας, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Πολάκης Παύλος, Τσακαλώτος Ευκλείδης, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

Από την Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων παρόντες ήταν οι Βουλευτές, κυρίες και κύριοι: Βασίλειος Βασιλειάδης, Σοφία Βούλτεψη, Άννα Ευθυμίου, Μαρία – Αλεξάνδρα Κεφάλα, Χριστόφορος Μπουτσικάκης, Ραλλία Χρηστίδου, Κωνσταντίνα Γιαννακοπούλου, Γαρυφαλλιά (Λιάνα) Κανέλλη, Αναστασία – Αικατερίνη Αλεξοπούλου και Αγγελική Αδαμοπούλου.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κυρίες και κύριοι συνάδελφοι, καλημέρα σας. Αρχίζει η κοινή συνεδρίαση της Διαρκούς Επιτροπής Κοινωνικών Υποθέσεων και της Υποεπιτροπής για την Καταπολέμηση της Εμπορίας και της Εκμετάλλευσης Ανθρώπων, της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου.

Όπως ξέρετε, αγαπητοί συνάδελφοι, στη Βουλή λειτουργεί Υποεπιτροπή για το Trafficking και σε αρκετές περιστάσεις κρίνουμε ότι πρέπει να πραγματοποιηθεί κοινή συνεδρίαση, για να ενημερωθούν για αυτό το «κρυφό έγκλημα», όπως συνηθίζουμε να λέμε, και τα υπόλοιπα μέλη άλλων Επιτροπών.

Σήμερα, λοιπόν, έχουμε κοντά μας τον Πρόεδρο του Εθνικού Κέντρου Κοινωνικής Αλληλεγγύης, του γνωστού μας ΕΚΚΑ, τον κ. Χρυσοβαλάντη Παπαθανασίου, καθώς έχει κλείσει ένας χρόνος λειτουργίας του Εθνικού Μηχανισμού Αναφοράς για την Προστασία των Θυμάτων Εμπορίας Ανθρώπων. Επομένως, τον έχουμε κοντά μας, για να μας κάνει έναν μικρό απολογισμό και να μας μιλήσει και για το μέλλον, καθώς το ΕΚΚΑ διαδραματίζει κομβικό ρόλο στην αντιμετώπιση αυτών των προβλημάτων, κυρίως μετά την εμφάνισή τους.

Μαζί μας έχουμε και τον Εθνικό Εισηγητή για το Trafficking, κ. Ηρακλή Μοσκώφ, που παρίσταται πάντα στις συνεδριάσεις μας, καθώς η Ελλάδα αξιολογείται για τη δράση της πάνω στην αντιμετώπιση και την καταπολέμηση του trafficking και, επομένως, είναι και ο συνδετικός κρίκος μας, πέραν του ότι έχει τον συντονισμό των δράσεων, με το εξωτερικό.

Χωρίς πολλή χρονοτριβή, θα δώσω τον λόγο αμέσως στον κ. Παπαθανασίου, για να μας κάνει την εισήγησή του και να μας ενημερώσει. Θα τοποθετηθεί και ο κ. Μοσκώφ, που παρακολουθεί το θέμα, όπως και εσείς, αγαπητές και αγαπητοί συνάδελφοι, που θα κάνετε τις τοποθετήσεις και τις ερωτήσεις σας αμέσως μετά.

Τον λόγο έχει ο κ. Παπαθανασίου.

**ΧΡΥΣΟΒΑΛΑΝΤΗΣ ΠΑΠΑΘΑΝΑΣΙΟΥ (Πρόεδρος του Εθνικού Κέντρου Κοινωνικής Αλληλεγγύης):** Κυρία Πρόεδρε, κυρίες και κύριοι Βουλευτές, κύριε Εθνικέ Εισηγητή, είναι ιδιαίτερη τιμή για εμένα να βρίσκομαι ενώπιόν σας σήμερα, ως επικεφαλής του Εθνικού Κέντρου Κοινωνικής Αλληλεγγύης, ευρέως γνωστού με το αρκτικόλεξο «Ε.Κ.Κ.Α.», ενός Οργανισμού που καλείται να διαδραματίσει πρωταγωνιστικό ρόλο στον χώρο της κοινωνικής πολιτικής, η οποία επλήγη σημαντικά στα χρόνια της δημοσιονομικής κρίσης.

Το ΕΚΚΑ παρέχει έργο κοινωνικής φροντίδας σε καταστάσεις έκτακτης ανάγκης και κρίσεων, ψυχολογική υποστήριξη και συμβουλευτική, αλλά και δράσεις πρόληψης και ευαισθητοποίησης του γενικού πληθυσμού, με σκοπό την άμβλυνση των κοινωνικών διακρίσεων και την προώθηση των δικαιωμάτων ευάλωτων κοινωνικά ομάδων.

Μια από τις ομάδες αυτές είναι τα θύματα εμπορίας ανθρώπων ή αλλιώς θύματα trafficking. Το ΕΚΚΑ αποτελεί για αυτούς τους ανθρώπους ένα προστατευτικό περιβάλλον, όπου μπορούν να φιλοξενηθούν, να υποστηριχθούν ψυχολογικά και να θωρακιστούν νομικά.

Το προηγούμενο έτος σηματοδότησε την έναρξη λειτουργίας του Εθνικού Μηχανισμού Αναφοράς για την Προστασία των Θυμάτων Εμπορίας Ανθρώπων, γνωστού ως «ΕΜΑ».

Υπενθυμίζω ότι από το 2016, με Κοινή Υπουργική Απόφαση, η διαχείριση του ΕΜΑ είχε ανατεθεί στο ΕΚΚΑ, υπό την εποπτεία και τον συντονισμό του Γραφείου του Εθνικού Εισηγητή για την Καταπολέμηση της Εμπορίας Ανθρώπων. Βεβαίως, πρέπει να σημειωθεί ότι χρειάστηκε μια μακρά περίοδος προεργασίας, την οποία το ΕΚΚΑ υλοποίησε με ίδια μέσα. Αναφέρομαι στη σύσταση ομάδων εργασίας και τη δικτύωση με φορείς της Κοινωνίας των Πολιτών, διεθνείς Οργανώσεις και δημόσιες υπηρεσίες, προκειμένου να είναι πλήρως λειτουργικός ο Μηχανισμός, από την πρώτη ημέρα της επίσημης λειτουργίας του, δηλαδή της 1ης Ιανουαρίου του 2019.

Στο σημείο αυτό θα ήθελα να τονίσω τον σημαντικό ρόλο που διαδραμάτισε το Γραφείο του Εθνικού Εισηγητή στην ανεύρεση χρηματοδότησης από δύο πηγές: το Ταμείο Εσωτερικής Ασφάλειας και το Ελληνικό Συμβούλιο για τους Πρόσφυγες, όπου εξασφαλίζεται η απρόσκοπτη λειτουργία και ανάπτυξη του ΕΜΑ, τουλάχιστον μέχρι το 2022.

Η ανταπόκριση των φορέων εντοπισμού και προστασίας θυμάτων εμπορίας ανθρώπων, τόσο από τον δημόσιο τομέα, όσο και από την Κοινωνία των Πολιτών, είναι πράγματι μια ανταμοιβή για τις προσπάθειες του προηγούμενου διαστήματος. Ειδικότερα, κατά το έτος 2019, υποβλήθηκαν από φορείς του δημοσίου τομέα, μη κυβερνητικές και διεθνείς οργανώσεις, συνολικά, αναφορές για 154 θύματα εμπορίας ανθρώπων. Πολύ σύντομα θα δημοσιοποιηθεί η ετήσια Έκθεση, με τα στατιστικά στοιχεία που έχουν εξαχθεί από αυτές τις αναφορές για το έτος 2019, με χρήσιμα συμπεράσματα για την αντιμετώπιση του φαινομένου στη χώρα.

Ενδεικτικά, αναφέρω τα παρακάτω στοιχεία. Από τα καταγεγραμμένα θύματα στο Μητρώο του ΕΜΑ, τα 121 είναι γυναίκες και κορίτσια, τα 28 είναι άνδρες και αγόρια, τα δύο είναι διεμφυλικά άτομα και στα έξι το φύλο δεν έχει καταγραφεί. Από τις γυναίκες, 11 ήταν κατά την υποβολή της αναφοράς σε κατάσταση εγκυμοσύνης, ενώ 21 βρίσκονταν στην Ελλάδα μαζί με τα παιδιά τους.

Όσον αφορά την ηλικία, η πλειοψηφία των ενηλίκων θυμάτων είναι άτομα κάτω των 35 ετών. Τα 49 από τα 154 αναφερόμενα θύματα εμπορίας είναι παιδιά. Από αυτά τα 11 είναι ασυνόδευτα ανήλικα.

Αναφορικά με τις εθνικότητες των θυμάτων η πλειοψηφία προέρχεται από αφρικανικές χώρες. Ωστόσο, είναι αξιοσημείωτο ότι 25 θύματα έχουν ελληνική ιθαγένεια, από τα οποία τα 19 είναι παιδιά, στην πλειοψηφία τους θύματα εκμετάλλευσης επαιτείας.

Από τα στοιχεία του έτους φαίνεται ότι, στην πλειοψηφία τους, τα θύματα αλλοδαπής καταγωγής στρατολογήθηκαν στη χώρα καταγωγής τους, ενώ η ευάλωτη κατάσταση, στην οποία βρίσκεται το άτομο, αποτελεί τον βασικό παράγοντα κινδύνου θυματοποίησης.

Όσον αφορά τον στρατολογητή ή τη στρατολογήτρια ενηλίκων, φαίνεται ότι το ποσοστό άνω του 30% ήταν άγνωστο προς το θύμα πρόσωπο, με κυριότερη μορφή εκμετάλλευσης τη σεξουαλική εκμετάλλευση. Η πλειοψηφία των θυμάτων είναι παιδιά, ως στρατολογητές και στρατολογήτριες αναφέρονται οι γονείς τους και η εκμετάλλευση που πραγματοποιείται γίνεται μέσω της επαιτείας.

Από τα 154 θύματα που έχουν αναφερθεί στον ΕΜΑ, τα 114 έχουν διαφύγει από την κατάσταση εμπορίας. Αναφορικά με τους κυρίους τρόπους διαφυγής, είτε το θύμα απέδρασε μόνο του, είτε με τη βοήθεια κάποιου τρίτου. Στις 14 από τις 32 περιπτώσεις απόδρασης με τη βοήθεια τρίτου, το πρόσωπο αυτό ήταν πελάτης του θύματος σεξουαλικής εκμετάλλευσης, ενώ στις λοιπές περιπτώσεις οι τρίτοι ήταν άλλα θύματα (συγκάτοικοι, συνάδελφοι) και σε δύο περιπτώσεις άγνωστα άτομα, από τα οποία ζήτησε το θύμα βοήθεια.

Οι υπηρεσίες που παρασχέθηκαν στα θύματα, βάσει των αιτημάτων τους, μέσα στο 2019, αφορούν, κατά μεγαλύτερο ποσοστό, στην ψυχολογική - κοινωνική υποστήριξη. Αμέσως μετά, ακολουθούν η στέγαση, καθώς και η νομική συμβουλευτική.

Για πρώτη φορά το Ελληνικό Κράτος παρουσιάζει αξιόπιστα δεδομένα για τα θύματα εμπορίας ανθρώπων, καθώς μέχρι και πέρυσι τα μόνα στοιχεία που συλλέγονταν συστηματικά ήταν της Ελληνικής Αστυνομίας και αφορούσαν, προφανώς, μόνο τις υποθέσεις για τις οποίες υπήρξε ποινική διαδικασία.

Για την ενημέρωση των επαγγελματιών στο πεδίο σχετικά με τον ΕΜΑ και την ενίσχυση των δεξιοτήτων τους στον εντοπισμό και την προστασία θυμάτων εμπορίας, η ομάδα υποστήριξης του ΕΜΑ έχει πραγματοποιήσει, μέσα στο 2019, 17 ενημερωτικές συναντήσεις, με πάνω από 160 επαγγελματίες, από φορείς κυρίως του δημόσιου τομέα, 7 επιμορφωτικά τριήμερα σεμινάρια, 2 εξειδικευμένα σεμινάρια για την Υπηρεσία Ασύλου και 10 στοχευμένες συναντήσεις με συγκριμένους φορείς στην Αθήνα, με σκοπό την επιμόρφωση των στελεχών τους, ώστε να ενθαρρυνθούν στην υποβολή αναφορών στον ΕΜΑ. Οι επαγγελματίες που έχουν εκπαιδευτεί, συνολικά, είναι πάνω από 400 μέσα στο 2019.

Έχουμε πλήρη επίγνωση του ειδικού βάρους της αρμοδιότητας του φορέα μας και της ευθύνης που πηγάζει από αυτήν. Η λειτουργία του Εθνικού Μηχανισμού Αναφοράς επιτελεί κεντρικό ρόλο στην αποτύπωση των διαστάσεων του φαινομένου και συνακόλουθα στη χάραξη αποτελεσματικής στρατηγικής καταπολέμησης της εμπορίας ανθρώπων, αλλά και προστασίας των θυμάτων.

Η διεπιστημονική διακλαδική προσέγγιση, που προωθεί ο Μηχανισμός, φέρνει κοντά επαγγελματίες πολλών ειδικοτήτων, ποικίλων επιστημονικών πεδίων και όλων των φορέων του πεδίου και διατηρεί αυτήν την επικοινωνία, τόσο μέσα από τις εκπαιδεύσεις, όσο και μέσα από τις ομάδες εργασίας.

Αυτό που εμείς καταγράφουμε ως καλή αρχή στη λειτουργία του ΕΜΑ ανεβάζει τον πήχη για το επόμενο διάστημα. Επιδιώκουμε να διευρύνουμε το δίκτυο των φορέων που συμμετέχουν στον Μηχανισμό και να ενθαρρύνουμε την πιο ενεργή συμμετοχή όλο και περισσότερων φορέων. Παράλληλα, θα συνεχίσουμε την προσπάθεια να φθάσει η πληροφορία για τη λειτουργία του Μηχανισμού και στην πιο μακρινή περιοχή της χώρας. Ένα στοίχημα για εμάς είναι, όσο η λειτουργία του Μηχανισμού εμπεδώνεται, να επιτελεί τον πρωταρχικό και ουσιαστικό ρόλο της συνηγορίας και υπεράσπισης των δικαιωμάτων των θυμάτων της εμπορίας ανθρώπων, με τη βελτίωση του πλαισίου προστασίας τους, αναδεικνύοντας τα προβληματικά σημεία και προτείνοντας συγκεκριμένα μέτρα.

Για την επιτυχία αυτού του εγχειρήματος, είναι κρίσιμη η επάρκεια των ανθρώπινων πόρων. Η ομάδα υποστήριξης του ΕΜΑ αποτελείται από στελέχη, τα οποία προσλήφθηκαν με τις χρηματοδοτήσεις που προανέφερα. Όμως, είναι αναγκαίο να συμπράξουμε για τη διασφάλιση της συνέχισης αυτής της υποστήριξης.

Ολοκληρώνοντας, θα ήθελα να σας διαβεβαιώσω ότι, ως ΕΚΚΑ, καταβάλλουμε κάθε προσπάθεια, προκειμένου να ανταποκριθούμε με επάρκεια στις προσδοκίες της Ελληνικής Πολιτείας. Θα συνεχίσουμε να εργαζόμαστε με συνέπεια και ευθύνη, έχοντας ως στόχο το 2021, διακόσια χρόνια μετά την Ελληνική Επανάσταση, κανένας και καμία κάτοικος αυτής της χώρας να μη ζει σε συνθήκες σκλαβιάς.

Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κύριε Παπαθανασίου, και για το γεγονός ότι φέρατε στην Επιτροπή μας συγκεκριμένα στοιχεία, τα οποία είναι πολύ σημαντικά. Πλέον όλοι πρέπει να έχουμε καταλάβει, όπως και ο κόσμος που μας παρακολουθεί, πόσο σημαντικό ρόλο παίζουν οι Εθνικοί Μηχανισμοί Αναφοράς. Είναι οι Μηχανισμοί που συγκεντρώνουν τα στοιχεία και μας δίνουν και το μέγεθος του προβλήματος, γιατί συνήθως τα στοιχεία είναι κατώτερα του γενικότερου προβλήματος. Διότι είναι άνθρωποι που κατέφυγαν σε εσάς. Άρα, λοιπόν, παίρνουμε και το μέτρο για το πόσοι άλλοι άνθρωποι (γυναίκες, άνδρες, παιδιά) μπορεί να έχουν τύχει θύματα trafficking, χωρίς να έχουν ποτέ ζητήσει βοήθεια από εσάς. Γι' αυτό πρέπει να γίνεται και γνωστό το έργο του Κέντρου, για να μπορούν να καταφεύγουν οι άνθρωποι σε εσάς.

Επίσης, θα ήθελα να σας πω ότι παρίσταται και συμμετέχει στη συνεδρίασή μας η Υφυπουργός Κοινωνικής Αλληλεγγύης, κυρία Δόμνα Μιχαηλίδου, στην ευθύνη της οποίας ανήκει και το ΕΚΚΑ και ευχαριστούμε που είχατε την καλοσύνη, για πρώτη φορά, να βρίσκεστε εδώ, σε μια συνεδρίαση της Επιτροπής, διότι σπάνια παρίστανται Υπουργοί. Θα πρότεινα, κυρία Υπουργέ, να ακούσουμε πρώτα τον κ. Μοσκώφ.

Θα ήθελα, επίσης, να σας πω ότι μαζί με τον κ. Παπαθανασίου παρίσταται και η κυρία Αγγελική Σεραφείμ, η όποια είναι Νομική Σύμβουλος του Εθνικού Μηχανισμού Αναφοράς για την Προστασία των Θυμάτων Εμπορίας Ανθρώπων. Και εκείνη έχει τη συμβολή της στη συλλογή των στοιχείων.

Κοντά μας και πάλι σήμερα βρίσκεται η κυρία Παγώνα Νέρη, που είναι συνεργάτης του Γενικού Γραμματέα Συντονισμού Εσωτερικών Πολιτικών, του κ. Θανάση Κοντογεώργη, η οποία έχει την ευθύνη της μεταφοράς, σε κεντρικό επίπεδο, όσων διαλαμβάνονται στις Επιτροπές μας.

Τον λόγο έχει ο κ. Μοσκώφ.

**ΗΡΑΚΛΗΣ ΜΟΣΚΩΦ (Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών):** Κυρία Πρόεδρε, ευχαριστώ. Θα ήθελα και εμείς να καλωσορίσουμε και να εκφράσουμε τη χαρά μας, που έχουμε την κυρία Υπουργό μαζί μας. Νομίζω ότι είναι μια από τις επιτυχίες της Επιτροπής το ότι, μέσω των κοινών συνεδριάσεων, έχουν τη δυνατότητα όλο και περισσότεροι Βουλευτές, από άλλες Επιτροπές, να μάθουν για το έργο μας, αλλά και Υπουργοί, όπως και στην προηγούμενη συνεδρίαση, όπου είχε έλθει ο κ. Κουμουτσάκος. Νομίζω ότι είναι πολύ σημαντικό, διότι αυτή είναι και η πεμπτουσία, αν θέλετε, της δικής μας παρουσίας, να μπορούμε να επικοινωνούμε με το Κοινοβούλιο και να μπορούμε να έχουμε και τη στήριξη του Κοινοβουλίου, η οποία μπορεί να είναι πολύπλευρη και να είναι και καταλύτης αλλαγών και σε νομοθετικό επίπεδο, ακόμα και σε επίπεδο κινητοποίησης της κοινής γνώμης, των πολιτών, διότι, χωρίς τους πολίτες, δεν μπορούμε να λύσουμε αυτό το πρόβλημα.

Αυτό είναι και το βασικό μήνυμα και αυτή είναι και η βασική προστιθέμενη αξία του Εθνικού Μηχανισμού Αναφοράς, ότι δεν μπορεί αυτή η διάσωση ανθρώπων, οι οποίοι υποφέρουν στη σιωπή και στο σκοτάδι, να αποτελεί μόνο έργο των Διωκτικών Αρχών. Αυτή είναι μια συμβατική αντίληψη. Προφανώς, χρειαζόμαστε τις Διωκτικές και τις Προνοιακές Αρχές, αλλά ειδικά στο θέμα εμπορίας και εκμετάλλευσης ανθρώπου από άνθρωπο είναι δουλειά όλων μας. Θα έλεγα ότι δεν μπορεί να είμαστε υπερήφανοι για τον πολιτισμό μας, εφόσον, αυτήν τη στιγμή, όπως σας είπα, άνθρωποι υποφέρουν και θα έλεγα ότι υπάρχει μια μικρή ευαισθητοποίηση και κατανόηση του προβλήματος από την ευρύτερη κοινωνία. Αυτή είναι και η δική μας δουλειά, να φέρουμε περισσότερους επαγγελματίες πρώτης γραμμής σε αυτό που λέμε «ανίχνευση και διάσωση πιθανών θυμάτων εμπορίας ανθρώπων». Η λέξη-κλειδί είναι το «πιθανό θύμα», γιατί, δυστυχώς, αν περιμένουμε μόνο τον Εισαγγελέα και τον δικαστή και τον αστυνομικό, οι διασώσεις θα είναι 50, 70, 80 ή 100 άνθρωποι, ίσως, τον χρόνο;

Είναι προφανές ότι εμείς θέλουμε να διασώσουμε πολύ περισσότερους και, βεβαίως, θέλουμε να φέρουμε και προ των ευθυνών τους και αυτούς που τους εκμεταλλεύονται.

Εδώ επιτρέψτε μου πάλι να τονίσω ότι δεν είναι μόνο το θύμα και ο εκμεταλλευτής, είναι και ο πελάτης. Και αυτό έχει να κάνει με τη ζήτηση, έχει να κάνει με την πολιτική οικονομία, έχει να κάνει με την ενοχή και ανοχή, λίγο-πολύ, ενός μεγάλου κομματιού της κοινωνίας. Είναι η λεγόμενη «κουλτούρα της ατιμωρησίας», που πολύ σωστά η Ευρωπαϊκή Επιτροπή και όλοι οι διεθνείς οργανισμοί λένε ότι πρέπει να τη χτυπήσουμε στη ρίζα της, αυτήν την κουλτούρα της ατιμωρησίας, που σημαίνει ότι πρέπει όλοι εμείς να ευαισθητοποιηθούμε και να κάνουμε το κάτι παραπάνω.

Και στις συνεδριάσεις της Επιτροπής μας, τελευταία, φέρνουμε αυτούς τους φορείς που πιστεύουμε ότι μπορούν να είναι καταλύτες αλλαγών. Είχαμε φέρει, για παράδειγμα, την αεροδρομιακή κοινότητα, όπου κάθε μέρα ακούμε από εργαζόμενους σε αυτό το πεδίο ότι βλέπουν πράγματα και πρέπει να έχουν τις προτυποποιημένες διαδικασίες, για να επικοινωνήσουν με τον Εθνικό Μηχανισμό Αναφοράς ή με τις Διωκτικές Αρχές, για να μπορέσουν να διασώσουν ανθρώπους. Μας έχουμε πει πραγματικά περιστατικά μέσα στα αεροπλάνα και μέσα σε μέσα μαζικής μεταφοράς. Αντιλαμβάνονται ότι υπάρχει ένα πρόβλημα. Βλέπουν ένα άτομο να τρέμει, βλέπουν έναν άλλον δίπλα, ο οποίος μπορεί να εκμεταλλεύεται έναν ανυπεράσπιστο άνθρωπο και δεν υπάρχουν διαδικασίες, για να μπορέσουμε να βοηθήσουμε αυτούς τους ανθρώπους. Γι' αυτό και ακριβώς σας είπα ότι μέρος της δικής μας δουλειάς είναι να φέρουμε περισσότερους επαγγελματίες πρώτης γραμμής στην ανίχνευση πιθανών θυμάτων.

Αυτό που, επίσης, θέλω να τονίσω είναι ότι ο Εθνικός Μηχανισμός Αναφοράς είναι ένα διεθνώς αναγνωρισμένο εργαλείο, μια καλή πρακτική, για την οποία, ως συμβαλλόμενο μέρος στη χώρα μας σε διεθνείς οργανισμούς, είναι υποχρεωμένη, κατά κάποιον τρόπο, να το εφαρμόσει. Ήταν από τα παραδοτέα του δικού μας νόμου, ως Εθνική Συντονιστική Αρχή, και από πολύ νωρίς εργαστήκαμε σε αυτήν την κατεύθυνση. Δεν ήταν εύκολο.

Δυστυχώς, στην Ελλάδα, αλλά και διεθνώς, έχουμε μάθει να λειτουργούμε κατακερματισμένα, τόσο όσο μέχρι την αρμοδιότητά μας. Δεν βλέπουμε τι έξτρα βήμα μπορεί να γίνει. Δεν βλέπουμε πώς μπορούν να γίνουν, για παράδειγμα, συνεργασίες μεταξύ του Δημοσίου και της Κοινωνίας των Πολιτών, ακόμη και του ιδιωτικού τομέα.

Ας μην ξεχνάτε ένα άλλο μεγάλο project, που έχουμε σε σχέση με τις εφοδιαστικές αλυσίδες των εταιριών, που και αυτές πρέπει να μπουν στο παιχνίδι της δέουσας επιμέλειας, ώστε να αποτρέπουν, να προλαμβάνουν αυτό το έγκλημα, πριν συντελεστεί. Ας μην ξεχνάμε ότι τελικός στόχος είναι οι ευάλωτοι άνθρωποι να μπορούν να έχουν και αυτοί μια προοπτική ενσωμάτωσης στην κοινωνία, γιατί αυτό, προφανώς, θα είναι και ένα καλό παράδειγμα γενικότερα. Μην ξεχνάτε ότι αν εμείς αποτύχουμε ως κοινωνία, ως Πολιτεία, να τους προστατεύσουμε, καραδοκεί το έγκλημα, καραδοκούν οι τυχοδιώκτες, για να τους πουν «ελάτε σε εμάς, εμείς θα σας προστατεύσουμε, εμείς θα σας εντάξουμε σε μια διαδικασία προστασίας», θα σας στρατολογήσουμε, δηλαδή, για να γίνετε τα βαποράκια ναρκωτικών μας, για να υπάρχει αυτό που λέμε τώρα «σεξ επιβίωσης», δηλαδή πορνεία, ουσιαστικά, ή εργάτες γης ή εξαναγκαστική εγκληματικότητα.

Μπορεί αυτοί οι άνθρωποι, ας πούμε, να διοχετεύονται στο μικρο-έγκλημα, όντες και οι ίδιοι θύματα εμπορίας και εκμετάλλευσης και ειδικά τα ανήλικα, που είναι και οι πιο εύκολες περιπτώσεις, για να τις εκμεταλλευτούν και να τις στρατολογήσουν.

Θα ήθελα πάρα πολύ να σταθούμε στο κομμάτι της βιωσιμότητας του Εθνικού Μηχανισμού Αναφοράς. Πιστεύουμε ότι πρέπει να δώσουμε όλοι το κάτι παραπάνω, ώστε αυτή η δομή να παραμείνει ενεργή και να αναπτύσσεται. Δεν μας ενδιαφέρει μόνο να είναι σημείο αναφοράς, μας ενδιαφέρει να είναι και σημείο αναγνώρισης πιθανών θυμάτων και διάσωσής τους και, επίσης, ένας φορέας στιβαρός, που θα κάνει και ουσιαστικές εκστρατείες πρόληψης. Η πρόληψη είναι πάρα πολύ σημαντική.

Μια άλλη Επιτροπή, που είχαμε εδώ πριν μερικές βδομάδες, ήταν με τα σχολεία. Ήταν μια πρωτοβουλία που έχουμε με το Υπουργείο Παιδείας για την εκπαίδευση των ανθρωπίνων δικαιωμάτων στα σχολεία.

Επίσης, να χαιρετίσω την απόφασή τους να εισαχθεί η σεξουαλική διαπαιδαγώγηση, η αναπαραγωγική υγεία, νέες θεματικές, οι οποίες πιστεύουμε ότι θα επιμορφώσουν περισσότερο και τους εκπαιδευτικούς, αλλά και τα παιδιά, γιατί τα παιδιά θα είναι οι αυριανοί πελάτες, δυστυχώς, ή και τα θύματα.

Οπότε, είναι πάρα πολύ σημαντικό, λίγο – πολύ, να στοχεύσουμε στα στερεότυπα, εκεί που γεννιούνται. Δυστυχώς, το σχολείο έχει και αυτό ευθύνη και μπορεί να αποτελέσει έναν παράγοντα που θα αλλάξει τα δεδομένα.

Αυτά ήθελα να πω. Ευχαριστώ, κυρία Πρόεδρε.

ΣΟΦΙΑ ΒΟΥΛΤΕΨΗ (Προεδρεύουσα των Επιτροπών): Ευχαριστούμε, κύριε Μοσκώφ. Το έχουμε πει και άλλοτε και το λέω και για τα μέλη της Επιτροπής Κοινωνικών Υποθέσεων ότι το βασικό είναι η ενημέρωση και η εκπαίδευση, ακριβώς επειδή έχουν αλλάξει πολλά δεδομένα σε αυτό το ζήτημα, το ζήτημα της εμπορίας ανθρώπων, καθώς έχει γίνει πιο χαλαρή η σχέση ανάμεσα στο θύτη και στο θύμα. Υπάρχει ένας επηρεασμός, μια προπαγάνδα προς το θύμα ότι αυτή είναι η ζωή του, έτσι θα μπορέσει να ζει. Έτσι, λοιπόν, θύτες και θύματα αντιμετωπίζουν τη σχέση τους, πλέον, σε πολλές περιπτώσεις, ως επαγγελματική και είναι πάρα πολύ δύσκολη η εξιχνίαση.

Γι’ αυτό, λοιπόν, δεν μπορούμε να αρκούμαστε μόνο στις εξιχνιάσεις από την Αστυνομία, ακριβώς επειδή αυτές απαιτούν πάρα πολλές χιλιάδες εργατοώρες. Για να έρθει στην επιφάνεια ένα έγκλημα, μία μόνο περίπτωση, ένα κύκλωμα, μπορεί να χρειαστούν και 10 και 20 χιλιάδες ώρες από την πλευρά της Αστυνομίας. Άρα, θα πρέπει να δώσουμε πάρα πολύ μεγάλη έμφαση στην ενημέρωση.

Αναφέρθηκε ο κ. Εισηγητής στο θέμα της αεροδρομιακής κοινότητας. Είχαμε τη συνεδρίαση και είπαμε - το είπαν και οι ίδιοι - ότι πάρα πολλές φορές έβλεπαν μια κοπέλα να τρέμει σαν το φύλλο και δίπλα έναν τύπο, με χοντρό σβέρκο, που κρατά τα ντοκουμέντα της, το διαβατήριό της και δεν ήξεραν πώς να αντιδράσουν. Ποιον να ειδοποιήσουν, για να δουν αν πρόκειται για μια τέτοια περίπτωση; Άρα, παίζει ρόλο η εκπαίδευση.

Είπε ο κ. Εισηγητής για το θέμα των εφοδιαστικών αλυσίδων. Αυτά τα σπίτια τροφοδοτούνται. Παίρνουν πετρέλαιο από βενζινάδικα, παίρνουν τρόφιμα. Άρα, λοιπόν, πρέπει να εκπαιδευτούν και αυτοί που εργάζονται εκεί, για να δουν, φτάνοντας σε ένα σημείο, αν εντοπίσουν κάτι περίεργο. Γι' αυτό δίνουμε πάρα πολλή μεγάλη έμφαση, αλλιώς δεν θα μπορέσουμε να το καταπολεμήσουμε αυτό το έγκλημα.

Τώρα θα δώσω τον λόγο στην Υφυπουργό, κυρία Δόμνα Μιχαηλίδου, και αμέσως μετά θα ακολουθήσουν οι συνάδελφοι, για τις ερωτήσεις – παρατηρήσεις τους.

Τον λόγο έχει η κυρία Μιχαηλίδου.

**ΔΟΜΝΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κυρία Πρόεδρε, ευχαριστώ πολύ και τον Πρόεδρο του ΕΚΚΑ και τον Εθνικό Εισηγητή, που είναι σήμερα εδώ. Να πω ότι το Υπουργείο, μέσα από τον εποπτευόμενο φορέα του, το ΕΚΚΑ, καταλαβαίνει τις διαστάσεις του trafficking, οι οποίες, πέρα από ανθρώπινες και προσωπικές, έχουν και παρακλάδια, τόσο στην οικονομία, όσο και στην κοινωνία μας.

Με βασικό στόχο το ανθρώπινο στοιχείο, αυτό που πρέπει να κάνουμε είναι να κινηθούμε σε πολλούς τομείς και, βέβαια, η αλυσίδα ανεφοδιασμού και όλο το κομμάτι του procurement είναι ένα κομμάτι που ακριβώς γι' αυτόν τον λόγο πρέπει να ενισχυθεί και ο Μηχανισμός. Θέλουμε τον Εισηγητή πλάι μας. Ο ρόλος του Εισηγητή δίπλα στο ΕΚΚΑ είναι πολύ σημαντικός, γιατί, αλλιώς, χωρίς στοιχεία και χωρίς τα λεγόμενα evidence - based solutions, δεν μπορούμε να πάμε πουθενά.

Οπότε, θα ήθελα κι εγώ, από την πλευρά μου, να ευχαριστήσω την Επιτροπή και όλους τους συναδέλφους που είστε σήμερα εδώ, έτσι ώστε να ενισχύσουμε έναν Μηχανισμό, που είναι απολύτως απαραίτητος, για ένα πολυ-παραγοντικό ζήτημα, το οποίο, δυστυχώς, είναι πλάι μας, σίγουρα πολύ περισσότερο απ' ό,τι θα θέλαμε, αλλά και με διαστάσεις που πολλές φορές είναι αφανείς.

Ευχαριστώ, κυρία Πρόεδρε, για την πρόσκληση, αλλά και για τη σημερινή σύγκληση της Επιτροπής.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κυρία Υφυπουργέ. Ερχόμαστε τώρα στις τοποθετήσεις των Βουλευτών.

Τον λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε. Καλωσορίζουμε τον κ. Παπαθανασίου. Ευχαριστούμε πολύ που είστε στην Επιτροπή μας σήμερα, παρότι μας ενημερώνετε για κάτι, στο οποίο είστε Προϊστάμενος μόλις 2,5 μήνες, αν δεν κάνω λάθος.

**ΧΡΥΣΟΒΑΛΑΝΤΗΣ ΠΑΠΑΘΑΝΑΣΙΟΥ** **(Πρόεδρος του Εθνικού Κέντρου Κοινωνικής Αλληλεγγύης):** Ενάμιση μήνα.

**ΡΑΛΛΙΑ ΧΡΗΣΤΙΔΟΥ:** Ενάμιση μήνα. Δεν σας κρύβω ότι θα επιθυμούσαμε να έχουμε στα χέρια μας ένα υπόμνημα, νωρίτερα από τη συνεδρίαση της Επιτροπής, προκειμένου να είμαστε πιο σαφείς και πιο συγκεκριμένοι στις τοποθετήσεις μας και στις ερωτήσεις μας. Δεν αποτελεί αυτό μομφή προς το Προεδρείο, για να προλάβω την κυρία Βούλτεψη, σε καμία περίπτωση.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Δεν χρειάζεται να με προλάβετε. Απλώς, πάντα έτσι γίνεται. Έρχονται, τα λένε και μετά, αν υπάρχει διευκρίνιση, θα μας καταθέσουν τα στοιχεία, δεν υπάρχει θέμα.

**ΡΑΛΛΙΑ ΧΡΗΣΤΙΔΟΥ:** Συνήθως, μας στέλνετε κάτι εκ των προτέρων και βαδίζουμε πάνω σε αυτό.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εντάξει.

**ΡΑΛΛΙΑ ΧΡΗΣΤΙΔΟΥ:** Σήμερα δεν συνέβη αυτό. Δεν πειράζει, ας συνεχίσουμε. Δύο - τρία πράγματα θέλω να ρωτήσω, αν έχετε την ευγενή καλοσύνη, κύριε Παπαθανασίου. Φυσικά, θα απευθύνω δύο ερωτήσεις και προς τον κ. Μοσκώφ.

Θεωρείτε ότι το εθνικό νομικό πλαίσιο για την καταπολέμηση της εμπορίας ανθρώπων είναι επαρκώς εναρμονισμένο με τις σχετικές διεθνείς και ευρωπαϊκές Συμβάσεις και Οδηγίες, το κυριότερο, ή είναι εναρμονισμένο με τις ανάγκες της πραγματικότητας της δικής μας χώρας; Θεωρείτε ότι υπάρχει ανάγκη περαιτέρω νομοθετικών παρεμβάσεων;

Στη σελίδα 3 της πρόσφατης Έκθεσης του Εθνικού Εισηγητή για την Καταπολέμηση της Εμπορίας Ανθρώπων, διαβάζουμε ότι την περίοδο 2014 - 2017 παραπέμφθηκαν στην Ελληνική Δικαιοσύνη 136 δράστες, ενώ κατά το ίδιο διάστημα εκδόθηκαν 63 πρωτοβάθμιες καταδικαστικές αποφάσεις για υποθέσεις εμπορίας ανθρώπων.

Πρώτον, θεωρείτε ότι οι αριθμοί αυτοί είναι ικανοποιητικοί; Ο αριθμός των περιπτώσεων που έφτασαν στη Δικαιοσύνη αντιστοιχεί στο μέγεθος του προβλήματος;

Δεύτερον, από αυτές τις 136 δράσεις που παραπέμφθηκαν, οι 63 ήταν πρωτοβάθμιες καταδίκες, δηλαδή στις μισές περιπτώσεις. Για την ακρίβεια, το 54% των υποθέσεων κατέληξαν αθωωτικές για τους κατηγορούμενους. Μιλάμε πάντοτε για πρωτοβάθμιες αποφάσεις. Στα δευτεροβάθμια, βέβαια, όργανα της Δικαιοσύνης, πολύ φοβόμαστε ότι το ποσοστό θα είναι πολύ πιο απογοητευτικό. Από τη δική σας εμπειρία, γιατί θεωρείτε ότι έχουμε τόσο χαμηλό αριθμό από καταδίκες;

Τρίτον, έχετε εικόνα από το τι ποινές έχουν επιβληθεί σε αυτές τις καταδικαστικές αποφάσεις; Οι ποινές αυτές υπήρξαν αντίστοιχες της σοβαρότητας που απαιτεί η καταπολέμηση της εμπορίας ανθρώπων ή θεωρείτε ότι ήταν απλές ποινές, ότι ήταν ποινές «χάδια» και ότι οι κατηγορούμενοι έπεσαν «στα μαλακά»; Έχουν υπάρξει σοβαρές ποινές; Έχει υπάρξει κατάσχεση, δέσμευση περιουσιακών στοιχείων, προϊόντων εμπορίας ανθρώπων από κατηγορούμενους, όπως προβλέπει ο νόμος; Γενικά, αισθάνεστε ότι έχει ανταποκριθεί η Δικαιοσύνη στη δουλειά που έχουν κάνει, με σοβαρότητα και ευαισθησία, όπως θεωρούμε και εμείς, οι Αστυνομικές Αρχές; Ή αν ρωτήσουμε κάποιον εκπρόσωπο της Δικαιοσύνης θα μας πει πως οι αστυνομικοί δεν έχουν στοιχειοθετήσει σωστά τις υποθέσεις και έτσι αναγκάζονται να τους αθωώσουν και να βάλουν μια ποινή, η οποία δεν είναι αρκετά ισχυρή;

Στη σελίδα 5 της Έκθεσης του Εθνικού Εισηγητή για την Καταπολέμηση της Εμπορίας Ανθρώπων, έχουμε διαβάσει ότι την περίοδο 2014 - 2017 εντοπίστηκαν 114 περιπτώσεις εμπορίας ανθρώπου και οι δράστες που παραπέμφθηκαν στη Δικαιοσύνη ήταν αυτός ο γνωστός αριθμός, ο αριθμός 136. Αυτό συνεπάγεται μια αναλογία, περίπου, ενός δράστη ανά περίπτωση εμπορίας. Αν και τα στοιχεία γνωρίζουμε πάρα πολύ καλά ότι δεν έχουν πλήρη αντιστοίχιση, γιατί καταλαβαίνουμε ότι κάποιες από τις περιπτώσεις στη Δικαιοσύνη αφορούν παλαιότερες υποθέσεις και κάποιες πιο πρόσφατες συλλήψεις πιθανόν δεν έχουν πάει ακόμα στη Δικαιοσύνη, παρόλα αυτά, η αναλογία δραστών και υποθέσεων θεωρούμε ότι είναι προβληματική. Είναι κοινή διαπίστωση πως η εμπορία ανθρώπων έχει να κάνει με οργανωμένα κυκλώματα. Δεν είναι, δηλαδή, μια υπόθεση ενός ή δύο δραστών. Όταν συλλαμβάνεται ένας δράστης ανά περίπτωση, δεν μπορούμε να ισχυριστούμε ότι χτυπάμε τα κυκλώματα. Μάλλον πιάνουμε έναν κρίκο αυτής της αλυσίδας και φοβάμαι ότι μάλλον πιάνουμε τον πιο αδύναμο κρίκο, ενώ το κύκλωμα μπορεί και συνεχίζει τη δράση του. Ποια είναι η δική σας γνώμη ως προς αυτό;

Τα τελευταία χρόνια θεωρείτε ότι υπάρχει αύξηση στις υποθέσεις της εμπορίας ανθρώπων; Υπάρχει έξαρση, λόγω των αυξημένων προσφυγικών ροών; Υπάρχει μείωση, λόγω του ότι η υπόλοιπη Ευρώπη έχει υποχρεώσει την Ελλάδα να κρατάει τους πρόσφυγες στη χώρα μας και έχουν αυξηθεί οι έλεγχοι στα σύνορά της προς την Ιταλία και γενικά προς τον βαλκανικό διάδρομο ή η διεθνής εμπορία ανθρώπων ακολουθεί άλλους δρόμους;

Είναι πολλά ακόμα που θέλω να σας ρωτήσω, αλλά δεν θέλω να καταχραστώ τον χρόνο. Να κλείσω με αυτό. Εσείς, εάν συζητάγαμε για τις προτεραιότητές μας, ως Επιτροπή της Βουλής, ποιες δράσεις θα λέγατε ότι οφείλουμε να προτάξουμε; Θεωρείτε ότι οι Υπηρεσίες της Αστυνομίας που ασχολούνται με την εμπορία ανθρώπων, ιδίως αυτήν την περίοδο, είναι επαρκώς στελεχωμένες;

Στα προγράμματα σπουδών των Σχολών της Αστυνομικής Ακαδημίας αναπτύσσεται η θεματική της εμπορίας ανθρώπων, με στόχο, έτσι όπως ακριβώς αναφέρει η ίδια η Ακαδημία, να κατανοήσουν επαρκώς οι εκπαιδευόμενοι το φαινόμενο της εμπορίας ανθρώπων, τα βασικά στοιχεία και τα στάδια αυτού, ώστε να επιτευχθεί η βελτιστοποίηση της διερεύνησης σχετικών υποθέσεων.

Εσείς πιστεύετε, από την εμπειρία σας, ότι οι Διωκτικές Αρχές, γενικά, είναι επαρκώς ενημερωμένες, αλλά και ευαισθητοποιημένες, ως προς το φαινόμενο της εμπορίας ανθρώπων; Το ρωτάμε αυτό, γιατί συχνά η Αστυνομία κατηγορείται - εσείς θα μας πείτε - ότι δεν αντιμετωπίζουν με την απαιτούμενη αυστηρότητα τους εμπλεκόμενους σε αυτά τα κυκλώματα και ίσως με την απαιτούμενη ευαισθησία τα θύματα των κυκλωμάτων. Είναι κατασκευασμένη αυτή εικόνα από τους δημοσιογράφους ή απηχεί, έστω σε κάποιο βαθμό, την πραγματικότητα και την αλήθεια;

Υπάρχουν συγκεκριμένα δημοσιεύματα και υπάρχουν επώνυμες δηλώσεις γι’ αυτό, που συνδέουν γενικώς, χωρίς να εξειδικεύουν, ενδεχομένως, τη δράση των Μη Κυβερνητικών Οργανώσεων με την εμπορία ανθρώπων. Σίγουρα γνωρίζετε για τη Σύμβαση της Βαρσοβίας του 2005, που επικυρώθηκε, στη συνέχεια, από την Ελληνική Βουλή, η οποία ορίζει: *«…η στρατολόγηση, η μεταφορά, η υπόθαλψη ή η υποδοχή προσώπων, που γίνεται με απειλή ή άσκηση βίας ή άλλων μορφών εξαναγκασμού, με απαγωγή, απάτη ή κατάχρηση εξουσίας ή εκμετάλλευση ιδιαίτερα ευάλωτης θέσης ή με προσφορά ή πρόσληψη χρημάτων ή προνομίων, με σκοπό την επίτευξη συναίνεσης αυτών των προσώπων στον έλεγχό τους από άλλο πρόσωπο για λόγους εκμετάλλευσης».* Γίνεται, δηλαδή, σαφής διάκριση ανάμεσα στον καταναγκασμό, στον εξαναγκασμό προσώπων και στην παροχή ανθρωπιστικής βοήθειας και υποστήριξης προς ευάλωτες ομάδες. Η ερώτησή μου είναι: Έχει έρθει σε γνώση σας ύποπτη δράση Μη Κυβερνητικών Οργανώσεων, που να συνδέεται με κυκλώματα εμπορίας ανθρώπων; Θεωρείτε ότι είναι υπαρκτό το φαινόμενο αυτό; Αφορά λίγες Μη Κυβερνητικές Οργανώσεις; Πολλές; Καμία;

Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ πολύ, κυρία Πρόεδρε. Καλωσορίζω κι εγώ, από την πλευρά μου, τον κ. Μοσκώφ, τον Εθνικό Εισηγητή, καθώς και τον Πρόεδρο του ΕΚΚΑ, κ. Παπαθανασίου.

Όπως σας είναι ήδη γνωστό, το trafficking είναι άμεσα συνδεδεμένο με το οργανωμένο διασυνοριακό έγκλημα. Η διασύνδεση, όμως, αυτή είναι που περιορίζει ακόμη περισσότερο την πρόσβαση στην πληροφορία και στους πληροφοριοδότες και κάποιες φορές την καθιστά ακόμη και αδύνατη, διότι τα δεδομένα για τους ίδιους τους traffickers είναι σπάνια και πολύ δύσκολα ανιχνεύσιμα.

Η περισσότερη πληροφορία για τους διακινητές προέρχεται από τα ίδια τα θύματα, τα οποία, όμως, έχουν πολύ μερική εικόνα της κατάστασης ή καθόλου εικόνα. Οι γυναίκες και τα παιδιά που διακινούνται σπάνια έχουν σαφείς πληροφορίες, αφού έχουν είτε μικρή, είτε λανθασμένη πληροφόρηση για τους διακινητές τους.

Μάλιστα, πρόσφατα είχα την πληροφορία από αστυνομικό ότι, πολλές φορές, τα παιδιά, τα ασυνόδευτα ανήλικα, φέρουν πάνω τους κάποια χαρτιά, π.χ. μια ιατρική συνταγή, η οποία γράφει έναν κωδικό φαρμάκου και αυτός ο κωδικός είναι ένα συνθηματικό, που συνδέεται με συγκεκριμένο κύκλωμα εμπορίας οργάνων ή σεξουαλικής εκμετάλλευσης.

Το θέμα είναι ότι τα ίδια τα θύματα είτε έχουν αυτές τις ελλιπείς πληροφορίες, είτε δυσκολεύονται πάρα πολύ από φόβο, από εκβιασμούς που δέχονται και απειλές για τη ζωή τους, ως προς τα αντίποινα που θα δεχθούν, ώστε να συνεισφέρουν στην οποιαδήποτε πληροφορία.

Συνεπώς, η σύνθεση της πληροφορίας παραμένει μια πολύ επίπονη διαδικασία και αυτό αποκρύπτει ακόμη περισσότερο την ολοκληρωμένη εικόνα για την οργάνωση των δικτύων του trafficking. Όλη αυτή η δυσκολία θεωρούμε ότι αναδεικνύει ακόμη περισσότερο τη σημασία που έχουν οι κατά τόπους εθνογραφικού τύπου μελέτες, προκειμένου να συλλεγεί η πληροφορία για τις τεχνικές, τα δίκτυα και τη μεθοδολογία που χρησιμοποιούν, δηλαδή ως προς τον τρόπο με τον οποίο προσελκύουν τα θύματα και τα στρατολογούν. Να γίνει μια έρευνα για τη χαρτογράφηση των διαδρομών και των δικτύων μεταξύ χωρών προέλευσης, διέλευσης και προορισμού. Να γίνει μια έρευνα, η οποία να αξιολογεί το νομικό πλαίσιο που υπάρχει στην Ελλάδα και, κατά συνέπεια, να προβεί σε συστάσεις για αναδιαμόρφωση του νομικού πλαισίου.

Δεδομένης, λοιπόν, της δυσκολίας που παρατηρείται στις συνεντεύξεις, που πολλές φορές δίνουν τα ίδια τα θύματα, τα οποία λόγω γλώσσας ή φόβου, όπως προανέφερα, δυσκολεύονται να συνεργαστούν, θα ήθελα να ρωτήσω τον κ. Μοσκώφ και τον Πρόεδρο του ΕΚΚΑ κατά πόσο έχει εκπονηθεί από τον Εθνικό Μηχανισμό Αναφοράς ή είναι στα πλαίσια και στους σκοπούς του Εθνικού Μηχανισμού μια πολύ ενδελεχής έρευνα, σε σχέση ακριβώς με τον τρόπο και τη μεθοδολογία που λειτουργούν τα δίκτυα. Διότι όλη αυτή η εθνογραφικού τύπου έρευνα θεωρούμε ότι θα συμβάλει σημαντικά ακόμη και στην εκπαίδευση των ίδιων των αστυνομικών οργάνων, προκειμένου να είναι πιο υποψιασμένοι στα αεροδρόμια. Αυτή η μελέτη έχει γίνει από την πλευρά σας; Είναι μέσα στους σκοπούς; Διότι έχετε σκοπό να προσλάβετε επιστημονικό προσωπικό, από ό,τι διάβασα, για να συμβάλει στην πρόληψη και την καταστολή. Αυτή η μελέτη έχει διεξαχθεί στα πλαίσια της Ελλάδας; Αυτή είναι η ερώτησή μου.

Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει η κυρία Άννα Ευθυμίου.

**ΑΝΝΑ ΕΥΘΥΜΙΟΥ**: Συγχαρητήρια για την παρουσίαση αυτή. Αντιλαμβάνομαι ότι είστε νέος, ως Πρόεδρος, και εύχομαι καλή επιτυχία. Θα κριθείτε και εσείς, όπως θα κριθούμε και εμείς από το έργο μας. Εδώ θα κάνω μια συγκεκριμένη τοποθέτηση και δύο ερωτήσεις, δράττοντας και της ευκαιρίας που είναι εδώ και η Υφυπουργός, κυρία Μιχαηλίδου, για να μπορέσουμε να μάθουμε και κάποιες περαιτέρω σκέψεις του Υπουργείου για το θέμα του trafficking και της πορνείας. Καλωσορίζω και τον Εισηγητή του Εθνικού Μηχανισμού Αναφοράς. Ακούσαμε την παρουσίαση, κυρίως, σε θέματα εντοπισμού του θύματος και πρόληψης και κάποιες δράσεις, στις οποίες θα προβείτε. Θεωρώ, όμως, πολύ σημαντικό και το θέμα της αποκατάστασης και επανένταξης του θύματος και στη ζωή του και στην αγορά εργασίας, για το οποίο θα τοποθετηθώ στη συνέχεια.

Ως προς την τοποθέτησή μου, νομίζω ότι ένα θέμα εξαιρετικά σημαντικό, που θεωρώ ότι είναι άρρηκτα συνδεδεμένο με το trafficking, είναι το πώς αντιμετωπίζουμε την πορνεία στη χώρα μας. Υπάρχουν πάρα πολλές συζητήσεις στην Ευρώπη και στις φεμινιστικές οργανώσεις και στις κυβερνήσεις, για το αν θα υιοθετήσουμε το σκανδιναβικό μοντέλο ή το μοντέλο που λειτουργεί στην Ολλανδία και στη Γερμανία. Έχουν καταδειχθεί επίσημα από έρευνες οι συνέπειες και του ενός μοντέλου και του άλλου.

Με βάση την προηγούμενη πορεία και δραστηριότητα της Γενικής Γραμματείας Ισότητας των Φύλων, γίνεται έντονη συζήτηση για την υιοθέτηση του σκανδιναβικού μοντέλου, ως προερχόμενου από το ότι η πορνεία είναι έμφυλη βία και όχι ελεύθερη επιλογή. Άρα, το θέμα είναι εμείς, ως χώρα, πώς θα επιλέξουμε να αντιμετωπίσουμε το ζήτημα της πορνείας, που αναγκαστικά είναι άρρηκτα συνδεδεμένο και με το κομμάτι του trafficking. Εδώ έρχεται το νομικό πλαίσιο, διότι είδαμε ότι η προηγούμενη Κυβέρνηση το θέμα της μαστροπείας το έκανε να πέσει στα μαλακά με την αναθεώρηση των Ποινικών Κωδίκων.

Επίσης, ένα πολύ σημαντικό θέμα είναι ο ν. 2734/1999 για την πορνεία, που κατ’ εμέ – εκφράζω μια προσωπική άποψη – έχει πολύ έντονα αναχρονιστικά, σεξιστικά, ηθικολογικά μυθεύματα, τα οποία πρέπει να αναθεωρηθούν, γιατί βλέπουμε ότι τα έχει ξεπεράσει η κοινωνία. Πιστεύω, επίσης, ότι πέραν του γεγονότος του πώς είναι το θύμα, το ποιοι άνθρωποι καπηλεύονται όλη αυτήν την κατάσταση προς ίδιον όφελος, υπάρχει και μια άλλη κοινότητα, μια άλλη αντίδραση, αυτή των κατοίκων που ζουν σε αυτές τις γειτονιές, όπου τα θύματα του trafficking, δυστυχώς, ασκούν αυτό το εξ ανάγκης επάγγελμα, οι οποίοι αντιλαμβάνεστε ότι ζουν σε μια κατάσταση, όπου δεν μπορούν να κυκλοφορήσουν τα παιδιά τους και οι ίδιοι. Εγώ το βιώνω πολύ έντονα στην περιοχή μου. Είμαι από την Α΄ Θεσσαλονίκης και στην περιοχή της Γιαννιτσών και στις γύρω οδούς υπάρχει πάρα πολύ μεγάλο ζήτημα, άρα και αυτό ένα κομμάτι.

Άρα, κατ’ εμέ, πρέπει να δούμε πώς αντιμετωπίζουμε την πορνεία και θεωρώ ότι θέσατε και κάτι σημαντικό, όπως είναι τα ασυνόδευτα παιδιά. Χαίρομαι που η σημερινή Κυβέρνηση, ο Κυριάκος Μητσοτάκης, είπε ότι θα αυξήσουμε τις θέσεις φιλοξενίας σε ασυνόδευτους ανηλίκους και φιλοδοξούμε, μέχρι τα τέλη της άνοιξης, να αυξηθούν έως 2.000 θέσεις. Είναι πάρα πολύ σημαντικό, γιατί ένα κομμάτι, όπως είπατε, προέρχεται από εκεί και εμείς πρέπει να τρέξουμε ως χώρα και να τους προστατεύσουμε.

Εδώ θέλω να κάνω δύο ερωτήσεις. Και εσείς, σε συνεργασία με το Υπουργείο, αλλά και η κυρία Υφυπουργός, που είναι στο αντικείμενό της, έχετε κάνει κάποιες σκέψεις σε σχέση με το τι πρέπει να γίνει για το νομικό πλαίσιο αντιμετώπισης της πορνείας; Διότι είναι ένα πολύ σημαντικό ζήτημα. Και θα ήθελα να ρωτήσω εάν γίνονται κάποιες δράσεις, ενέργειες, πρωτοβουλίες για το πώς θα αποκατασταθούν και θα επανενταχθούν στην κοινωνία τα θύματα αυτά.

Να σας πω ότι από έρευνες που έγιναν στη Γερμανία, που έχει το γερμανικό μοντέλο, όπου υποτίθεται ότι η ελεύθερη ζήτηση θα μείωνε αυτά τα εγκλήματα, ελάχιστες γυναίκες έχουν καταφύγει στη δικαστική προσφυγή για τη διεκδίκηση των δεδουλευμένων τους και ελάχιστες αγωγές για τα δεδουλευμένα από αυτές τις γυναίκες έχουν γίνει δεκτές. Το λέω αυτό, γιατί ασχολούμαι με το εργατικό δίκαιο στο επάγγελμά μου.

Άρα, αντιλαμβάνεστε ότι είναι πάρα πολύ σημαντικό το πώς θα τις αντιμετωπίσουμε και πώς θα τις επανεντάξουμε στην κοινωνία και στην αγορά εργασίας. Έτσι, λοιπόν, ρωτάω αν υπάρχουν κάποιες σκέψεις, αν υπάρχει κάποιο χρονοδιάγραμμα, σχετικά με το πώς και πότε μπορεί να γίνει αυτό. Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Πράγματι, όπως ξέρετε, γίνεται μια πολύ μεγάλη συζήτηση και έχετε ασχοληθεί με το θέμα της πορνείας. Οι γυναικείες οργανώσεις ζητούν να μην αποτελεί επάγγελμα, διότι δεν μπορεί να είναι αντικείμενο πώλησης ο ίδιος άνθρωπος, η ανθρώπινη σάρκα. Όσον αφορά τη μαστροπεία, πράγματι, έγινε αυτό με την αλλαγή του Ποινικού Κώδικα. Στο μεταξύ, η Επιτροπή των Σοφών εμφανίστηκε ανένδοτη για να επαναφέρει τη μαστροπεία ως αδίκημα, ως κακούργημα.

Τώρα, το Υπουργείο Δικαιοσύνης - και εδώ θα χρειαστούμε και τη βοήθεια της κυρίας Υφυπουργού - μάς έχει υποσχεθεί ότι, παρόλα αυτά, μέχρι το τέλος του χρόνου, θα φέρει κάποια διάταξη, που θα αποκαθιστά το ζήτημα της μαστροπείας, για το οποίο ήδη μας εγκαλούν οι διεθνείς οργανισμοί.

Τον λόγο έχει ο κ. Πλεύρης.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Να σας ευχαριστήσω, από την πλευρά μου. Άκουσα με μεγάλη προσοχή όσα ειπώθηκαν. Με την εμπειρία μου, ως δικηγόρος του Ποινικού Δικαίου και κατά βάση του σκληρού Ποινικού Δικαίου, ακούστηκε ότι, όταν αναφερόμαστε στις συλλήψεις που γίνονται, συνήθως είναι ο τελευταίος τροχός της αμάξης. Στο κομμάτι της εμπορίας ανθρώπων, δεν ισχύει αυτό που ισχύει στα ναρκωτικά. Στα ναρκωτικά, πράγματι, αυτός που συλλαμβάνεται, κατά βάση, είναι ένα άτομο που είναι εξαρτημένο τις περισσότερες φορές και χρησιμοποιείται σε μια αλυσίδα, προκειμένου, εκμεταλλευόμενοι κάποιοι την εξάρτησή του, να τον έχουν στη μηχανή πώλησης ναρκωτικών ουσιών.

Στο κομμάτι της εμπορίας ανθρώπων, τις περισσότερες φορές, αυτός που κρατά και εκμεταλλεύεται το άτομο συνδέεται άμεσα με το σκέλος του σκληρού πυρήνα του κυκλώματος. Διότι το κύκλωμα μεταφέρει μεν, αλλά υπάρχουν άνθρωποι που τους κρατάνε εδώ σε καθεστώς ανελευθερίας. Ειδικά όταν έχουμε να κάνουμε με γυναίκες και εκμετάλλευση της γενετήσιας ελευθερίας τους, υπάρχουν οι περιπτώσεις που φυλακίζονται, που βασανίζονται, που βιάζονται, προκειμένου να υποχρεωθούν οι ίδιες μετά να οδηγηθούν στην πορνεία.

Αυτά, λοιπόν, τα συγκεκριμένα άτομα δεν είναι ο τελευταίος τροχός της αμάξης. Είναι κεντρικός πυρήνας του όλου συστήματος. Δεν μπορεί να λειτουργήσει το όλο σύστημα. Ένας βασικός πυλώνας, όπου είχε γίνει προσπάθεια στο παρελθόν - και εδώ θα ήθελα και τη θέση σας - είναι το εξής: Όλο αυτό το σκέλος έχει και τον πελάτη. Ειδικά αναφέρομαι στο κομμάτι της εκμετάλλευσης των γυναικών από το trafficking. Κατά την άποψή μου, δεν έχει υπάρξει στην Ελλάδα η τόσο αυστηρή ποινικοποίηση αυτού που πάει να λάβει τις υπηρεσίες. Διότι, λίγο-πολύ, στο κομμάτι της αυστηρής ποινικοποίησης και εγώ είμαι οπαδός ότι κακώς αυτές οι συγκεκριμένες διατάξεις με τον νέο Ποινικό Κώδικα έχουν πιο ευμενές πλαίσιο ποινής. Όμως, το βασικό είναι να υπάρξει η σχέση της παρανομίας αυτού που πάει, ουσιαστικά, να λάβει την υπηρεσία.

Για ποιο λόγο; Διότι δεν υπάρχει ούτε μία πιθανότητα στο εκατομμύριο κάποιος να πάει να πληρώσει, προκειμένου να έχει τις υπηρεσίες και να μην καταλαβαίνει αν το συγκεκριμένο άτομο, που έχει απέναντί του, είναι προϊόν ελεύθερης βούλησης ή προϊόν εκμετάλλευσης, η οποία γίνεται.

Συνεπώς, εάν θέλουμε να σπάσουμε τον μοχλό των κυκλωμάτων, πέρα από την αυστηροποίηση σε όλο το πλαίσιο και του ελέγχου που γίνεται, εγώ θεωρώ ότι οι Διωκτικές Αρχές στην Ελλάδα, ειδικά και στο κομμάτι της εκμετάλλευσης που γίνεται μέσω ηλεκτρονικών υπολογιστών, το ηλεκτρονικό έγκλημα, αλλά και των στοιχείων που έχουμε, τα οποία έχουν να κάνουν με τους ανθρώπους και την εξάρθρωση κυκλωμάτων, είμαστε σε ένα πολύ καλό επίπεδο.

Ωστόσο, θεωρώ - και πρέπει να τα λέμε τα πράγματα και να κοιτιόμαστε στα μάτια - ότι στο επίπεδο κοινωνίας ακόμα δεν έχουμε καταστήσει σαφές ότι η υπηρεσία αυτή είναι εξίσου παράνομη και για αυτόν που πάει να τη λάβει. Και αυτό δεν μπορεί να είναι ένα μικρό «πλημμεληματάκι». Θα πρέπει εκείνος που πάει να πάρει τέτοιες υπηρεσίες να βρίσκεται, στην πραγματικότητα, στο ίδιο πλαίσιο του κυκλώματος, το οποίο φέρνει και εκμεταλλεύεται αυτούς τους ανθρώπους. Διότι, πραγματικά, είναι πολύ λυπηρό.

Δεν ξέρω πώς έχουν τα ακριβή στοιχεία τώρα. Περισσότερο μιλώ εμπειρικά, με αυτό που συναντάμε στη χώρα μας. Και λόγω της εισροής μεταναστευτικών ροών, όπου υπάρχει και εκμετάλλευση, που γίνεται ειδικά σε ανήλικα άτομα, δεν μπορούμε να συζητάμε ότι μπορούμε να ανεχόμαστε περιπτώσεις, όπου σε μικρά διαμερίσματα να βρίσκονται φυλακισμένες γυναίκες ή παιδιά και να υπάρχουν συγκεκριμένες περιοχές, που κάποιος μπορεί να τους εκμεταλλευθεί.

Θα ήθελα και τη γνώμη σας, σε αυτό το πλαίσιο, κατά πόσον θα μπορούσαμε να δούμε και από την άλλη πλευρά τη διαδρομή. Δηλαδή πώς θα καταστεί σαφές και σε επίπεδο επικοινωνίας και σε επίπεδο αυστηρότερων κυρώσεων σε αυτόν που πηγαίνει να λάβει υπηρεσίες και όχι μόνο σε αυτόν που φέρνει, που πρέπει να τιμωρείται, αλλά και αυτός που πηγαίνει και παίρνει την υπηρεσία.

Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ναι, κύριε Πλεύρη, και αυτό είναι ένα ζήτημα που έχει τεθεί. Υπάρχουν δύο «σχολές» και εδώ. Υπάρχει η «σχολή» που ποινικοποιεί το ζήτημα του πελάτη και υπάρχει και η άλλη «σχολή», διεθνώς, που λέει ότι από τα στοιχεία έχει προκύψει ότι πολλοί πελάτες έχουν συμβάλει στην εξιχνίαση του εγκλήματος. Δηλαδή δεν το γνώριζαν, το είδαν και το κατήγγειλαν. Οπότε, ενδεχομένως, εκεί πρέπει να δούμε πώς θα γίνουν οι ποινές, σε περίπτωση που καταγγείλει ο «πελάτης» ένα τέτοιο έγκλημα.

Στο σημείο αυτό γίνεται η β΄ ανάγνωση του καταλόγου των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές, κυρίες και κύριοι: Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Αχτσιόγλου Ευτυχία, Βαρδάκης Σωκράτης, Θραψανιώτης Εμμανουήλ, Καρασαρλίδου Ευφροσύνη (Φρόσω), Κασιμάτη Ειρήνη (Νίνα), Μεϊκόπουλος Αλέξανδρος, Μιχαηλίδης Ανδρέας, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Πολάκης Παύλος, Τσακαλώτος Ευκλείδης, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

Από την Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων παρόντες ήταν οι Βουλευτές, κυρίες και κύριοι: Βασίλειος Βασιλειάδης, Σοφία Βούλτεψη, Άννα Ευθυμίου, Μαρία – Αλεξάνδρα Κεφάλα, Χριστόφορος Μπουτσικάκης, Ραλλία Χρηστίδου, Κωνσταντίνα Γιαννακοπούλου, Γαρυφαλλιά (Λιάνα) Κανέλλη, Αναστασία – Αικατερίνη Αλεξοπούλου και Αγγελική Αδαμοπούλου.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει η κυρία Κανέλλη.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Ευχαριστώ, κυρία Πρόεδρε. Καλώς ήρθατε και «σιδεροκέφαλοι». Ασχολείστε με ένα δυσεπίλυτο, έως και άλυτο, περίπλοκο ζήτημα, το οποίο στη ρίζα του, είτε αρέσει, είτε όχι, είτε συμφωνεί κάποιος, είτε όχι με τη μορφή του, βασίζεται στην εκμετάλλευση ανθρώπου από άνθρωπο.

Άμα δεν συνειδητοποιήσεις τι πάει να πει εκμετάλλευση ανθρώπου από άνθρωπο, δεν μπορείς να κάτσεις να μιλάς για εμπορία ανθρώπων. Διότι, βάζοντας τη λέξη «εμπορία», μόλις τη βάλεις, το καθαγιάζεις, γίνεται νόμιμη διαδικασία. Η εκμετάλλευση από το εμπόριο είναι δύο διαφορετικές αντιλήψεις και προσεγγίσεις.

Εδώ θα ήθελα να προσθέσω ότι ακούστηκαν πολύ ενδιαφέροντα πράγματα, ενδιαφέρουσες προτάσεις. Άκουσα και την Εισήγηση και, εν πάση περιπτώσει, θα μελετήσω και το κομμάτι της, που δεν πρόλαβα.

Θα ήθελα να επισημάνω κάτι. Υπάρχει και ένας λάθος προσανατολισμός στην έννοια της εμπορίας ανθρώπων, ο οποίος συνδυάζεται, κατεξοχήν και κυρίως, με τη σεξουαλική πράξη - δραστηριότητα και τις συναφείς με αυτήν παραβάσεις του νόμου, κατά τη μορφή επιείκειας ή αυστηρότητας, ανά εποχή, που εμφανίζεται αυτός ο νόμος να είναι πιο «λαστιχωτός» από άλλους νόμους. Αν είναι κάποιος λίγο προσεκτικός, θα δει ότι αυτός ο νόμος είναι πιο «λαστιχωτός». Αλλάζει, κατά έναν περίεργο τρόπο, λίγο με τη μόδα.

Αν είχαμε ακόμα και στην επικοινωνιακή προσέγγιση του ζητήματος για την εμπορία ανθρώπων το 10% από τον ορυμαγδό των ανθρώπων που αντιστέκονται στο «sexual harassment», στη σεξουαλική παρενόχληση, θα είχαμε πετύχει θαύματα. Όταν λέω θαύματα, μιλάω για θαύματα, όμως. Δηλαδή καθήστε και σκεφτείτε τις ατέλειωτες ώρες, τις Εκθέσεις, το τούτο, το κείνο, το άλλο, τον εξευτελισμό, ανθρώπους που απαξιώνονται κοινωνικά, γιατί πέρασαν το όριο της σεξουαλικής παρενόχλησης.

Και δεν βλέπω καμία διάθεση να απαξιώσει κάποιος, από τον πελάτη, μέχρι τον χρήστη, από τον μεταφορέα, μέχρι αυτό, το κομμάτι της εμπορίας ανθρώπων, παρά μόνον όταν αγγίξει την έννοια του μαζικού και του ειδεχθούς. Κι έτσι χάνουμε θύματα. Και έτσι φτιάχνουμε δομές, περιμένοντας να εμφανιστεί το «κύμα». Και όταν εμφανιστεί το κύμα, αναρωτιόμαστε πώς είναι.

Επομένως, πόσες γυναίκες, ενδεχομένως; Προσέξτε και πάλι: πόσες γυναίκες λέμε. Έχει σκεφθεί κανένας και πόσες γυναίκες είναι «νταβαντζήδες» και πουλάνε άλλες γυναίκες; Όπως ήταν οι παλιές «τσάτσες» στα «μπορδέλα», για να το πω και λίγο πιο απλά και πιο κατανοητά, για να μην φοβόμαστε τις λέξεις και να μην τις ωραιοποιούμε; Πώς μπορεί, πολλές φορές, να αρχίσουμε να προσεγγίζουμε το θέμα λίγο πιο πλατιά;

Πόσες γυναίκες κρύβονται και άντρες μαζί πίσω από γραφεία μετακίνησης, μαζικά, ευρέσεως εργασίας; Πείτε μου! Και αν αυτό είναι ή δεν είναι εμπορία ανθρώπων; Γραφεία ευρέσεως εργασίας, διεθνή κυκλώματα. Πάρτε και δείτε τα. Οι εφημερίδες είναι γεμάτες, οι μικρές αγγελίες είναι γεμάτες, το διαδίκτυο είναι γεμάτο: «Σου εξασφαλίζουμε καλές γκουβερνάντες από την Αγγλία», η καλυτέρα της αστικής προσέγγισης και περίπτωσης, αλλά «σου εξασφαλίζουμε και τις καλύτερες καθαρίστριες από την Ουκρανία, τις καθαρίστριες πλύστρες από εκεί, τις καθαρίστριες από εδώ, τις καθαρίστριες από εκεί». Είστε σίγουροι; Έχει γίνει ποτέ κανένας έλεγχος; Τον περιλάβατε ποτέ αυτόν τον έλεγχο, αν αυτοί οι άνθρωποι φέρνουν και διακινούν εργαζόμενους και το γραφείο ευρέσεως εργασίας από πότε δεν είναι στα όρια της νομιμότητας; Δεν κάνει εκμετάλλευση του ανθρώπου και δη της μετακίνησής του;

Έχει αναρωτηθεί κανένας αν η εμπορία ανθρώπων εμπίπτει σε κάθε ανθρώπινη δραστηριότητα; Στο Συμβούλιο της Ευρώπης, με την εμπορία ανθρώπων και ειδικά παιδιών, «φάγαμε» μια δεκαετία, για να πείσουμε ότι οι Κοσοβάροι δεν ήταν αγνοί αγωνιστές της δημοκρατίας, αυτοί που εμφανίζονταν ως ΟΥΤΣΕΚΑ τότε. Και χρειάστηκε μια πενταετία, εξαετία, εφταετία, για να αποκαλυφθεί ότι ένα μέρος των αιχμαλώτων και ένα μέρος των παιδιών και ένα μέρος των φιλανθρώπων εμπορεύονταν εν ψυχρώ - τα πορίσματα τα έχετε δει, δεν θέλω να αναφέρω τώρα αριθμούς και πορίσματα - σε εμπόριο οργάνων.

Άμα πιάσεις την κατανάλωση, γιατί δεν πιάνεις και το διαδίκτυο, το δίκτυο, μάλλον, το οποίο κυκλοφορεί; Τις πιο πολλές φορές, μέσα από τις διαδικτυακές παραινέσεις, μετακινούνται άνθρωποι. Και αν το συνδέσει κάποιος μόνο με τη σεξουαλική δραστηριότητα, κινδυνεύει ευκολότερα το εκβιαζόμενο θύμα να παρέχει, τάχα μου, δήθεν, τη συναίνεσή του, γιατί είναι ενήλικο και «κατεβάζει» το αδίκημα.

Επομένως, λίγο να το δούμε ευρύτερα. Η εκμετάλλευση και οι έρευνες πρέπει να γίνουν και σε εθνολογικό και σε κοινωνικό και σε ηλικιακό και σε έμφυλο επίπεδο, για να δούμε και να συνειδητοποιήσουμε, πρώτα απ' όλα, την έκταση του προβλήματος.

Δεύτερον, θα ακουστεί βαριά η λέξη, αλλά θα απαιτήσω από εσάς τάχιστα να εκπονήσετε μία απαίτηση (όπως θέλετε βαφτίστε την, έχω βρει τη «χαμηλότερη» λέξη που μπορώ, για να εκφράσω αυτό που θέλω να πω), για την επικείμενη - για να το προλάβετε κιόλας - εμπορία ανθρώπων, από τη μετακίνηση των ασυνόδευτων προσφυγόπουλων, μάλλον για το καλό τους, δήθεν για το καλό τους, ίσως για το καλό τους, μπορεί για το καλό τους, σχεδιάζεται για το καλό τους, αλλά χωρίς κανένας να ξέρει πού θα καταλήξει. Είναι η πιο ευεπίφορη μάζα - το «μάζα» το εννοώ αριθμητικά - νέων ανθρώπων, με καμία σύνδεση με τον χώρο στον οποίο βρίσκονται, εξ ορισμού σε θέση αδυναμίας και ανυποψίαστων, των οποίων τα ίχνη, πιστέψτε με, είναι τα ευκολότερα να χαθούν, τα ευκολότερα να απορροφηθούν, σε συνθήκες που να μην τα βρει ποτέ κανένας.

Δηλαδή θα περίμενα, ειλικρινά, μέσα στις εξαγγελίες και στα 500 άλλα πράγματα – 5.000 έλεγαν ότι θα πάρουν οι ευρωπαίοι - δεν είμαι καθόλου σίγουρη ότι δεν θα έπρεπε κάποιος να εγγυηθεί, παραδίδοντας ανηλίκους πρόσφυγες από εδώ σε ευρωπαίους, για το τι θα τους κάνουν. Λυπάμαι που σας το λέω. Εγώ δεν έχω τόσο εμπιστοσύνη, όσο εμφανίζεται να έχει η δυτικόφιλη προσέγγιση του πολιτισμού.

Η δουλεία καλά κρατεί. Καλά κρατεί, δόξα τω Θεώ. Μια χαρά καλά κρατεί. Η αντίληψη του ανήλικου είναι κάτι που «παίζει». «Παίζει» από το σεξ, μέχρι το δίπλωμα οδήγησης, από την ψήφο, μέχρι κάτι άλλο. Δεν «παίζει» ποτέ στην προστασία και σε ένα επίπεδο εντελώς διαφορετικό και της ολοκλήρωσης μιας προσωπικότητας, από το εκπαιδευτικό σύστημα, μέχρι την κοινωνική αντίληψη.

Δεν αντέχω, δηλαδή, να καθόμαστε να συζητάμε εδώ και να μην έχουμε συναίσθηση και να πετάνε κάποιοι «πετάλες», που γίνονται γάμοι ανηλίκων εδώ και εκεί και παραπέρα και η έννοια του ανηλίκου να είναι «λάστιχο» για τα καλά και συμφέροντα. Ή να λέμε αν θα δουλέψει και μέχρι πρότινος έπαιρνε την άδεια του πατέρα του, για να πάρει μηχανάκι, να κάνει τον «ντελιβερά» και θα μου πείτε εμένα ότι δεν είναι, σε έναν βαθμό, αυτό εκμετάλλευση, βάζοντας ο ίδιος το μηχανάκι του, ο ίδιος το κράνος του, ο ίδιος το ένα, ο ίδιος το άλλο, για να βγάλει ένα κομμάτι ψωμί.

Δηλαδή το θέμα της εκμετάλλευσης ανθρώπου από άνθρωπο και ειδικά στο επίπεδο των ανηλίκων και των παιδιών - δεν θα πάω ούτε καν στο εμπόριο βρεφών, δεν θα πάω σε τέτοια πράγματα, γιατί είναι πλατύ θέμα - θα ήταν καλό να μην το περιορίζουμε στο trafficking και, κυρίως, επιτρέψτε μου να σας πω: βάλτε λίγο ελληνική εμπειρία και ελληνική νομοθετική προσέγγιση. Δόξα τω Θεώ, έχουμε πίσω μας έναν επιστημονικό, νομικό και εμπειρικό πολιτισμό, που δεν είναι υποχρεωτικά η αντίληψη κάθε ευρωπαϊκής οδηγίας. Δεν έχει περισώσει πάντοτε τα πράγματα. Ενίοτε τα έχει διευκολύνει. Η διαφορά μας είναι ότι εκείνοι παράγουν ταινίες και σίριαλ μετά, που μας δείχνουν τους καλούς και τους κακούς και εμείς είμαστε πίσω στην κινηματογραφική παραγωγή αυτού του είδους.

Η ερώτησή μου, λοιπόν, είναι μια: εάν σκοπεύετε να εστιάσετε κυρίως στο ζήτημα της καταγραφής του πραγματικού προβλήματος εδώ, εάν έχετε να προτείνετε, πάρα πολύ γρήγορα, νομοθετικές παρεμβάσεις, οι οποίες θα χρειαστεί να συζητηθούν εδώ μέσα, σε αυτήν την Επιτροπή, για να έχει νόημα. Και η θεμελιώδης μου ερώτηση είναι εάν είστε διατεθειμένοι να διευρύνετε την έννοια της εμπορίας ανθρώπων και να φύγει λίγο από το σεξ και να πάει στην ουσία του πράγματος και στην καρδιά του, έτσι ώστε να το αντιμετωπίσουμε και με κριτήρια που να αντέχουν στο μέλλον. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κυρία Κανέλλη.

Τον λόγο έχει η κύρια Γιαννακοπούλου.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε. Θα ήθελα κι εγώ, με τη σειρά μου, να ευχαριστήσω τον κ. Παπαθανασίου, τον κ. Μοσκώφ, την κυρία Υφυπουργό, που ήρθατε σήμερα στις αρμόδιες Επιτροπές της Βουλής, προκειμένου να μας ενημερώσετε για τον πρώτο χρόνο λειτουργίας, ουσιαστικά, του Εθνικού Μηχανισμού Αναφοράς για την προστασία των θυμάτων του trafficking.

Είναι αλήθεια ότι το έγκλημα του trafficking είναι ένα φαινόμενο που οφείλει να απασχολεί τον κάθε πολίτη. Όπως είπε και η κυρία Πρόεδρος της Επιτροπής, αυτό, ίσως, δηλαδή η ευαισθητοποίηση και μέσα από την εκπαίδευση και το να έχουμε μια διαρκή επαγρύπνηση όλη η κοινωνία, αποτελεί και τον πιο ουσιαστικό, προληπτικό παράγοντα, απέναντι στην αντιμετώπιση αυτού του τόσο σοβαρού, αλλά και αυξανόμενου, εγκλήματος.

Για ποιο λόγο είναι αυξανόμενο φαινόμενο; Το γνωρίζετε καλύτερα από εμάς. Καταρχάς, οι δράστες εκμεταλλεύονται ευάλωτες ομάδες πληθυσμού και όσο αυξάνονται οι παράγοντες που δημιουργούν αυτές τις ευάλωτες ομάδες, όπως είναι η φτώχεια, όπως είναι η ανισότητα των φύλων, όπως είναι οι πολεμικές συρράξεις, όπως είναι οι εθνικές συγκρούσεις, οι φυσικές καταστροφές, θα αυξάνεται και ο αριθμός των θυμάτων.

Βεβαίως, όπως ανέφερε και η κυρία Υφυπουργός, είναι πολύ μεγάλες «μπίζνες» και υπάρχουν πολλά λεφτά, δυστυχώς, πίσω από την εκμετάλλευση αυτών των ανθρώπων και την εμπορία των θυμάτων. Υπάρχουν οργανωμένα κυκλώματα εμπορίας ανθρώπων και μεμονωμένοι δράστες, οι οποίοι αποκομίζουν τεράστια κέρδη και με ελάχιστο κίνδυνο και είναι κάτι που και αυτό πρέπει να μας απασχολεί πάρα πολύ σοβαρά. Εκτιμάται ότι η εμπορία ανθρώπων είναι η τρίτη πιο επικερδής εγκληματική δραστηριότητα, μετά το εμπόριο ναρκωτικών και όπλων.

Βεβαίως, όπως αναφέρθηκε και πιο πριν, το έγκλημα του trafficking και από τη φύση της η εμπορία ανθρώπων είναι ένα «αόρατο», αν μου επιτρέπετε, ταχύτατα μεταβαλλόμενο φαινόμενο. Είναι δύσκολο στη διερεύνησή του. Είναι επικίνδυνο στη διερεύνησή του. Υπάρχει κατακερματισμός της εγκληματικής δράσης. Υπάρχουν πολλοί μεσολαβητές. Υπάρχουν διαδοχικές πωλήσεις θυμάτων. Υπάρχουν διαρκώς νέοι ιδιοκτήτες. Αυτοί, δυστυχώς, είναι οι όροι που χρησιμοποιούνται, για να αναφέρονται σε ανθρώπους, σε ανηλίκους, σε παιδιά, σε γυναίκες, στη μεγάλη πλειοψηφία.

Καταλαβαίνετε και καταλαβαίνουμε όλοι ότι είναι εξαιρετικά δυσχερής ο εντοπισμός της αλυσίδας των συνενόχων σε όλη αυτήν την άρρωστη ιστορία και η παραπομπή των δραστών και ο εντοπισμός, βεβαίως, των θυμάτων, για την παροχή ολοκληρωμένης αρωγής και προστασίας τους.

Το εθνικό μας πλαίσιο: και αυτό είναι μια πρώτη ερώτηση που θέλω να θέσω. Το εθνικό νομικό πλαίσιο είναι εναρμονισμένο, όσο γνωρίζουμε, με τις σχετικές και διεθνείς και ευρωπαϊκές συμβάσεις. Θέλω να σας ρωτήσω εάν υπάρχουν άλλα πράγματα, τα οποία θα έπρεπε να προχωρήσουμε ακόμα περισσότερο και ιδιαίτερα όσον αφορά την προστασία των θυμάτων. Και μιλάω πλέον για το τι κάνουμε και με το εθνικό μας δίκαιο. Δηλαδή υπάρχουν ζητήματα, στα οποία μπορούμε να σταθούμε με το εθνικό νομοθετικό μας πλαίσιο περισσότερο απέναντι στα θύματα; Σκέφτεστε να υπάρχει αυστηροποίηση του νομικού πλαισίου όσον αφορά τους δράστες; Τι γίνεται με τα θύματα που είναι αλλοδαποί; Δεν απελαύνονται, βεβαίως, από τη χώρα, δικαιούνται άδειας διαμονής. Τι σκέφτεστε περισσότερο για το πώς μπορούμε να τους βοηθήσουμε στην περαιτέρω ενσωμάτωσή τους στην κοινωνία, με βάση το γεγονός ότι είναι σε ακόμα πιο δυσχερή θέση, από τη στιγμή που έχουν υποστεί και το συγκεκριμένο έγκλημα εις βάρος τους;

Ένα άλλο ερώτημα, που θα ήθελα να θέσω, έχει να κάνει με το γεγονός ότι αναγκαστικά και από τη φύση της αντιμετώπισης και της καταπολέμησης της εμπορίας ανθρώπων και της παροχής προστασίας προς τα θύματά τους χρειάζεται μια συντονισμένη πολιτική, χρειάζονται συνέργειες. Συνέργειες τόσο μεταξύ πολλών, πάρα πολλών, συναρμόδιων Υπουργείων, από το Υπουργείο Προστασίας του Πολίτη, Υγείας, Εσωτερικών, Εργασίας, Οικονομίας, Μεταναστευτικής Πολιτικής κ.λπ., όσο και διαφόρων τομέων του Κράτους (Αστυνομία, Επιθεωρητές Εργασίας, Υπηρεσίες Υγείας), όσο και εκπροσώπων της Κοινωνίας των Πολιτών. Εδώ, βεβαίως, υπάρχουν θέματα με πολλές ΜΚΟ και υπάρχουν διεθνείς οργανισμοί, πολύ σοβαροί. Θα ήθελα να ρωτήσω πώς, μέχρι στιγμής, έχει αποδώσει και πώς λειτουργούν όλες αυτές οι συνέργειες ενός κατακερματισμένου πλαισίου αναγκαστικά; Γιατί το ζήτημα όλων αυτών των συνεργειών, στην ελληνική πραγματικότητα, μέχρι στιγμής, εμφανίζει περισσότερο δυσχέρειες, παρά θετικά αποτελέσματα.

Και όσον αφορά την αντιμετώπιση ενός τόσο σοβαρού ζητήματος, θα ήθελα να μου πείτε: Ποια είναι η εκτίμησή σας για την αποτελεσματικότητα των συνεργειών των Υπουργείων και των κρατικών δομών ή μη, ποια είναι ενδεχόμενα τα δύσκολα σημεία, πού χρειάζεται βελτίωση; Ο ρόλος του Εθνικού Συντονιστή είναι για να υπερκερνάμε αυτές τις δυσκολίες. Το καταφέρνετε και σε ποιο βαθμό; Και πού χρειάζεται περαιτέρω βοήθεια και στήριξη ή ενδεχόμενα νομοθετικές αλλαγές ή και στήριξη του ρόλου σας;

Τέλος, θα ήθελα να σας ρωτήσω σε σχέση με το Εθνικό Σχέδιο Δράσης για τα έτη 2019-2023, πιο συγκεκριμένα, τι σκέφτεστε σχετικά με την πρόληψη; Όχι γενικά. Να μας πείτε ποια θα είναι η πρώτη σας προτεραιότητα, ενδεχόμενα, σε σχέση με την πρόληψη του φαινομένου, που είναι και νομίζω το πιο βασικό. Ποια θα είναι η πρώτη προτεραιότητά σας σχετικά με την έγκαιρη ανίχνευση, προστασία και αρωγή των θυμάτων της εμπορίας ανθρώπων ενδεχόμενα και σε σχέση με τον ιδιωτικό τομέα, π.χ. με τα αεροδρόμια, τις αεροπορικές εταιρείες, κρατικούς λειτουργούς κ.λπ.; Να μας πείτε αν θεωρείτε ότι πρέπει να υπάρξει περαιτέρω αυστηροποίηση ή αλλαγή στο εθνικό νομικό μας πλαίσιο, προκειμένου να διασφαλίζεται η απονομή δικαιοσύνης, ταχύτερη ενδεχόμενα απονομή δικαιοσύνης, αλλά και πιο αυστηρή τιμωρία των δραστών, αν θεωρείτε ότι υπάρχει κάποιος λόγος προς αυτήν την κατεύθυνση.

Βεβαίως, τι ενδεχομένως περισσότερο πρέπει να γίνει - και κλείνω με αυτό - σε σχέση με τη συνεργασία των εθνικών φορέων, αλλά και των διεθνών φορέων ή των διακρατικών περαιτέρω συμφωνιών, που πρέπει να υπάρχουν, για την καταπολέμηση της εμπορίας ανθρώπων και για την προστασία των θυμάτων;

Όσον αφορά σε δράσεις έρευνας, να μας πείτε εάν πιστεύετε ότι πρέπει να υπάρχουν περαιτέρω ερευνητικές δραστηριότητες στο πεδίο της πρόληψης και της καταπολέμησης, αλλά και της προστασίας και αρωγής των θυμάτων. Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πολύ, κυρία Γιαννακοπούλου.

Τον λόγο έχει η κύρια Φωτίου.

**ΘΕΑΝΩ ΦΩΤΙΟΥ:** Ευχαριστώ, κυρία Πρόεδρε. Θα ήθελα να ζητήσω συγνώμη, γιατί άργησα και δεν μπόρεσα να ακούσω τις εισηγήσεις. Υπήρξε προσωπικό κώλυμα. Ζητώ συγνώμη απ' όλους σας.

Επειδή το θέμα δεν έρχεται για πρώτη φορά στη Βουλή των Ελλήνων και επειδή πρέπει τη μνήμη της Βουλής να τη χρησιμοποιούμε, θα ζητούσα, καταρχήν, από εσάς, κυρία Πρόεδρε, να κάνετε μια περίληψη των δεκατριών συνεδριάσεων της Επιτροπής, που συστήθηκε το 2016 από τον ΣΥ.ΡΙΖ.Α., αυτή η Κοινοβουλευτική Επιτροπή, στην οποία είμαστε τώρα εδώ και η οποία συνεδρίασε 13 φορές. Θα σας παρακαλούσα, λοιπόν, πρώτον, να κάνετε μια περίληψη των δεδομένων αυτών και να έχουμε μια εισήγηση, την επόμενη φορά, εδώ, ώστε να μπορούμε να πιάνουμε το νήμα από κει που το άφησαν οι προηγούμενοι και να μη νομίζουμε ότι ξανά ανακαλύπτουμε το σύμπαν.

Ο κ. Μοσκώφ κουνάει το κεφάλι του, γιατί, βεβαίως, ήταν από αυτούς, ως γενική αρχή, υπαγόμενος στο Υπουργείο Εξωτερικών, αν δεν κάνω λάθος, κύριε Μοσκώφ, που είχατε εισηγηθεί τη δημιουργία του Εθνικού Μηχανισμού Αναφοράς.

Πράγματι, ο Εθνικός Μηχανισμός Αναφοράς έγινε το 2016 επί ΣΥ.ΡΙΖ.Α.. Και έγινε, γιατί ξέραμε και είχαμε καταλάβει πολύ καλά, εγκαίρως, σε όλους τους αρμούς του Κράτους, ότι αν δεν υπάρχουν εθνικοί μηχανισμοί καταγραφής δεδομένων, η συζήτηση γίνεται σε ένα φιλολογικό επίπεδο, άνευ αποτελεσμάτων.

Πράγματι, γίνεται ένας εθνικός μηχανισμός και θεωρήσαμε ότι έπρεπε να ανήκει στο ΕΚΚΑ η καταγραφή. Το ΕΚΚΑ, αυτήν τη στιγμή, απλά, παρακολουθεί τα στοιχεία, αγαπητοί κύριοι. Δεν χαράζει πολιτικές.

Γι' αυτό και η Υφυπουργός, που είναι εδώ, ως αρμόδια Υφυπουργός για το ΕΚΚΑ, θα μπορούσε να μας πει, μέσα από τα στοιχεία που διάβασε, ποιες πολιτικές ένταξης κάνει για αυτές τις γυναίκες και εάν έχει πολιτικές ένταξης. Αυτό είναι το πρώτο.

Το δεύτερο είναι για τα 1050 ασυνόδευτα ανήλικα, που πάλι καταγράφει το ΕΚΚΑ, τα ασυνόδευτα ανήλικα - πρόσφυγες, που έχει καταγράψει το ΕΚΚΑ ότι δεν μπορεί να τα προσδιορίσει, γιατί ζουν σε ακατάλληλες δομές. Ίσως το ΕΚΚΑ βγάζει τα στοιχεία κάθε φορά, κάθε δεκαπέντε μέρες, αν δεν κάνω λάθος. Έτσι δεν είναι, κύριε Πρόεδρε;

Σε αυτά, λοιπόν, υπάρχουν ασυνόδευτα ανήλικα, που δεν ξέρουμε πού βρίσκονται. Κοντά στα 1.000 ήταν όταν παραδώσαμε εμείς τον Ιούνιο, 1.050 – 1.060 είναι τώρα, είναι περίπου τα ίδια. Πείτε μας εάν μέσα σε αυτά υπάρχουν θύματα trafficking. Άρθρο πρώτον. Να δούμε. Υπάρχουν μέσα σε αυτά;

Το τρίτο ερώτημά μου: Κύριε Μοσκώφ, μια από τις βασικές εργασίες που έχετε, πράγματι, είναι η ευαισθητοποίηση της κοινής γνώμης. Ξέρω για την περιβόητη καμπάνια, το φεστιβάλ που έγινε τον Οκτώβριο του 2015. Ήμασταν και τότε Κυβέρνηση, τον Οκτώβριο του 2015. Από τότε έχει γίνει κάτι άλλο; Σχεδιάζετε κάτι άλλο; Σας θέτω αυτό το ερώτημα, γιατί δεν άκουσα.

Το τελευταίο ερώτημά μου είναι το εξής: Εγώ θα περιμένω μια επόμενη συνεδρίαση, με τον απολογισμό για το τι κάναμε αυτά τα χρόνια, δηλαδή από τότε που συστάθηκε η Επιτροπή το 2016 μέχρι και σήμερα. Να δούμε ποια είναι τα συμπεράσματα, κυρία Πρόεδρε, για να έχει η Βουλή συνέχεια.

Δεύτερον, θα περιμένω από τους προϊσταμένους του Εθνικού Εισηγητή, δηλαδή το Υπουργείο Εξωτερικών, να έρθει ακριβώς και να μας πει τα συγκρίσιμα στοιχεία στον διεθνή χώρο και την Ελλάδα και το πού βρισκόμαστε, αλλά και τι πρέπει να αλλάξουμε ή δεν πρέπει να αλλάξουμε.

Τρίτον, υπάρχουν δεδομένα - και σήμερα θα μου απαντήσετε σε ένα πρώτο επίπεδο, αλλά χρειάζεται μια περαιτέρω έρευνα - για την Ελλάδα και τα ασυνόδευτα;

Ξεχάστε τα ασυνόδευτα, κυρία Κανέλλη, εις τας Ευρώπας. Ίσαμε να πάνε στην Ευρώπη τα ασυνόδευτα, έχει πολλά ποτάμια να διαβούν.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Μα, συμφώνησα μαζί σας, σας άνοιξα τον δρόμο, για να συμφωνήσετε.

**ΘΕΑΝΩ ΦΩΤΙΟΥ:** Ναι, ευχαριστώ, ευχαριστώ.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Γιατί μου το λέτε με ένα ύφος, λες και πρέπει να προσαρμοστώ σε μια άποψη που δεν έχω.

**ΘΕΑΝΩ ΦΩΤΙΟΥ:** Ωραία, κυρία Κανέλλη.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Και εφόσον συμφώνησα, σας παρακαλώ πάρα πολύ, παίρνω τον λόγο και απευθύνομαι στην κυρία Πρόεδρο.

**ΘΕΑΝΩ ΦΩΤΙΟΥ:** Μην τον πάρετε, κυρία Κανέλλη.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Απευθυνθήκατε ονομαστικά σε εμένα, κυρία Φωτίου.

**ΘΕΑΝΩ ΦΩΤΙΟΥ:** Ωραία, περιμένετε, λοιπόν,να τελειώσω και αναφέρεστε.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Κυρία Φωτίου, αναφερθήκατε σε εμένα.

**ΘΕΑΝΩ ΦΩΤΙΟΥ:** Ναι, ναι, θα αναφερθείτε μόλις τελειώσω και θα πείτε ό,τι θέλετε. Να ολοκληρώσω, όμως, για να κάνω σαφές το τι λέω;

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Το έγκλημα, πάντα.

**ΘΕΑΝΩ ΦΩΤΙΟΥ:** Λέω πολύ σαφώς το εξής: Για την Ευρώπη, που εμφανίζεται ως ευαίσθητη να πάρει τα ασυνόδευτα ανήλικα, «κρατήσετε μικρό καλάθι», δεν πρόκειται να πάρει. Ζητάει κορίτσια κάτω των 14 ετών, που, όπως ξέρετε, είναι ζήτημα αν υπάρχουν 200 κορίτσια. Νομίζω ότι είναι 150 με 200 κορίτσια και τα περισσότερα από αυτά είναι τοποθετημένα σε δομές.

Άρα, αυτό που ακούμε αυτές τις ημέρες είναι μια άλλη μυθολογία, τα ασυνόδευτα που θα πάρει η Ευρώπη και γι' αυτό και είπα «κρατήστε μικρό καλάθι». Δεν είπα τα υπόλοιπα, στα άλλα μπορεί να συμφωνώ ή να διαφωνώ μαζί σας. Δεν έθιξα τίποτα από όσα είπατε.

Άρα, ολοκληρώνοντας, οι ερωτήσεις είναι σαφείς και νομίζω ότι το πώς πρέπει να προγραμματίσουμε από εδώ τη δουλειά μας είναι, επίσης, σαφέστερο.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Σας ευχαριστούμε πολύ, κυρία Φωτίου.

Θέλω μόνο να σας πω το εξής: Η Υποεπιτροπή για το Trafficking συνεδριάζει τακτικά, δηλαδή δεν έχει χάσει ποτέ συνεδρίαση.

Σήμερα κάναμε μια κοινή συνεδρίαση της Υποεπιτροπής, μια φορά, για το Trafficking, όχι για να κάνουμε αναδρομή του τι έγινε, γιατί δεν θα είχε νόημα. Θέλουμε να ενημερώσουμε και το κάνουμε αυτό, με διάφορες συνεδριάσεις της Επιτροπής, μαζί με άλλες Επιτροπές, ανάλογα με το θέμα και το κάνουμε αυτό και με άλλες Επιτροπές της Βουλής, για να συμμετέχουν.

Σε ό,τι αφορά την Έκθεση, ξέρετε ότι σε αυτές τις Υποεπιτροπές και τις Ειδικές Μόνιμες Επιτροπές, στο τέλος του χρόνου, υπάρχει κάθε φορά ένα πόρισμα, δηλαδή υπάρχουν όλα αυτά. Δεν έκρινα ότι έπρεπε να καθίσω και να κάνω αναδρομή, γιατί, τότε, κάθε φορά που συνεδριάζουμε, για να δούμε πού βρισκόμαστε, π.χ. για τη βία κατά των γυναικών με τη Σύμβαση της Κωνσταντινούπολης, πρέπει να αρχίσω εγώ να λέω ότι το 2006, επί Ν.Δ., έγινε ο πρώτος νόμος για την ενδοοικογενειακή βία, να βγάζουμε τα τμήματα παρελάσεως να παρελαύνουν κ.τ.λ.. Θέλω να πω ότι το έκανα, επειδή είναι το ΕΚΚΑ. Δηλαδή δεν έχει τώρα νόημα να πω το πότε έγινε και να αρχίσουμε να λέμε ότι αυτό έγινε επί Ν.Δ., αυτό έγινε επί ΣΥ.ΡΙΖ.Α. κ.λπ., όλο αυτό δεν έχει νόημα.

Βεβαίως, οι ερωτήσεις σας ισχύουν και δεν υπάρχει θέμα. Απλώς, θέλω να ξέρετε ότι ήταν πρωτοβουλία μου το να υπάρξει και μια κοινή συνεδρίαση, όχι για να κάνουμε αναδρομή, αλλά για να «τσιγκλήσουμε» λίγο τη Βουλή και το Κοινοβούλιο, ανάλογα με το αντικείμενο κάθε φορά. Εάν θυμάστε, το ίδιο έχουμε κάνει και με τη Διαρκή Επιτροπή Δημόσιας Διοίκησης και θα το επαναλάβουμε και με άλλες Διαρκείς Επιτροπές, όπως με την Επιτροπή Εξωτερικών και Άμυνας, επειδή η Ελλάδα θα έχει την Προεδρία του Συμβουλίου της Ευρώπης και θα έχει ειδικό θέμα. Δηλαδή το κάνουμε μέσα σε μια λογική, για να ενημερώνονται, μία – μία, όλες οι Επιτροπές της Βουλής.

Τον λόγο έχει ο κ. Τζηκαλάγιας.

**ΖΗΣΗΣ ΤΖΗΚΑΛΑΓΙΑΣ:** Κυρία Πρόεδρε, με μεγάλο ενδιαφέρον ακούσαμε τις αξιόλογεςεισηγήσεις - ενημερώσειςαπό τον Πρόεδρο του Εθνικού Κέντρου Κοινωνικής Αλληλεγγύης και από τον Εθνικό Εισηγητή για την Εμπορία Ανθρώπων, το γνωστό trafficking.

Δεν είχα σκοπό να μιλήσω, αλλά πιο πολύ μου δόθηκε το κίνητρο από τις τοποθετήσεις των συναδέλφων μου και νομίζω ότι αυτό συμβάλλει στον δημιουργικό διάλογο. Για παράδειγμα, θα αναφερθώ στην κυρία Κανέλλη, την οποία εκτιμώ ως προσωπικότητα. Απόδειξη, όπως και η ίδια γνωρίζει, είναι ότι ήμουν ενθουσιώδης αναγνώστης, μέχρι προ δεκαετίας, του εκδιδομένου από την ίδια περιοδικού «Νέμεσις», αλλά θα ήθελα να κάνω την εξής κριτική: Ενώ το θέμα μας είναι η εμπορία, το trafficking, αναφέρθηκε σε άλλους τομείς της δημόσιας ζωής, όπως τα γραφεία ευρέσεως εργασίας και μας είπε ότι για όλα φταίει ο Καπιταλισμός. Δηλαδή ότι υπάρχει εκμετάλλευση και εκεί ή, αν θέλετε, θα μπορούσαμε ακόμη να πούμε και το Real Estate, δηλαδή οι αγοραπωλησίες ακινήτων. Και εκεί, με κάποια λογική, υπάρχει εκμετάλλευση.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Κυρία Πρόεδρε, εάν το επιθυμεί και ο ίδιος, μήπως μπορώ να τον διακόψω σε αυτό το σημείο της συζήτησης; Επαναλαμβάνω, εάν το επιθυμεί και ο ίδιος.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ελάτε, κύριε Τζηκαλάγια, σας παρακαλώ, τι νόημα έχει τώρα αυτό;

**ΖΗΣΗΣ ΤΖΗΚΑΛΑΓΙΑΣ:** Επάνω στο θέμα μας συζητάμε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Σας παρακαλώ, αλλάξετε συζήτηση.

Κυρία Κανέλλη, θα έρθει στο θέμα.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Όχι, αν θέλει, θα ήθελα να βοηθήσω λίγο σε κάτι που είπε, μάλλον παρανόησε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Βοηθήστε, λοιπόν, μα είναι δυνατόν; Πείτε μας.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Μάλλον παρανόησε και δεν θα ήθελα να πλατειάσουμε περισσότερο. Μπορεί να πιστεύει ότι ο Καπιταλισμός μπορεί να σώσει. Εγώ μπορεί να πιστεύω ότι ο Καπιταλισμός μπορεί να είναι η αιτία.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Βεβαίως, ο καθένας μπορεί να πιστεύει ό,τι θέλει.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Δεν είναι, όμως, εκεί το ζητούμενο. Αυτό που δεν μπορεί να λέγεται, όμως, εδώ μέσα - και γι' αυτό διακόπτω - είναι ότι μίλησα για άσχετα ζητήματα σε σχέση με την εκμετάλλευση ανθρώπου από άνθρωπο και ότι το γραφείο ευρέσεως εργασίας, το παράνομο, που κρατάει τα διαβατήριά τους και στέλνει τους ανθρώπους να δουλεύουν, δεν είναι trafficking.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Δεν το είπε έτσι, τώρα, κυρία Κανέλλη.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Μην τρελαθούμε, δηλαδή.

**ΖΗΣΗΣ ΤΖΗΚΑΛΑΓΙΑΣ:** Θέλω να πω επάνω στο θέμα κάτι, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Σας παρακαλώ, κύριε Τζηκαλάγια, ελάτε στο θέμα.

**ΖΗΣΗΣ ΤΖΗΚΑΛΑΓΙΑΣ:** Θέλω να πω επάνω στο θέμα και όχι, δεν είναι εκτός θέματος.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Αφήστε που με διαβάζατε στο «Νέμεσις», αν και ανήκετε σε άλλο Κόμμα.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Σας παρακαλώ, κύριε Τζηκαλάγια, στο θέμα του trafficking.

**ΖΗΣΗΣ ΤΖΗΚΑΛΑΓΙΑΣ:** Με αυτήν τη λογική της αντιπαράθεσης Καπιταλισμού και Μαρξισμού - Λενινισμού, θα μπορούσαμε να πούμε ότι και εκεί υπάρχει εκμετάλλευση, όπως προείπα. Ακόμη και παλιότερα, που υπήρχαν τα γραφεία συνοικεσίων, και εκεί υπήρχε, με μια λογική, εκμετάλλευση από άνθρωπο σε άνθρωπο. Μπορεί, για παράδειγμα, άλλα να προσέφερε ο υποψήφιος γαμπρός, όπως τα χρήματά του και το κοινωνικό κύρος που απέρρεαν απ' όλα αυτά, ενώ η μικρή γυναίκα την ομορφιά της, τη χάρη της, τα νιάτα της και όλα αυτά.

Θέλω να πω, λοιπόν, ότι ακόμη και πριν από το 1990, που κυριαρχούσε ιδεολογικά ο Μαρξισμός – Λενινισμός, σε πολλές περιοχές του πλανήτη και της Ευρώπης, κάποιοι από τους λόγους που κατέρρευσε το σύστημα ήταν και σε αυτούς τους τομείς, της εμπορίας και εκμετάλλευσης του ανθρώπου. Αποδείχτηκε περίτρανα ότι εκεί η εκμετάλλευση ήταν πολύ μεγαλύτερη. Τα μεγαλοστελέχη του Πολίτ-Μπιρό και της τότε ελίτ αυτών των καθεστώτων εκμεταλλεύονταν ανθρώπους, εκμεταλλεύονταν καταστάσεις (βλέπε Κομανέτσι το 1976 και Τσαουσέσκου). Αυτό ήθελα να πω.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Αυτά είναι για τον υπαρκτό Σοσιαλισμό, η κυρία Κανέλλη είναι για τον κανονικό Σοσιαλισμό.

**ΖΗΣΗΣ ΤΖΗΚΑΛΑΓΙΑΣ:** Τώρα, πλέον, είναι ανύπαρκτος.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Και οι δυο σας κάνετε «communist harassment».

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Όχι, όχι, εντάξει.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Για δείτε από εκεί που ήρθατε και οι δυο σας, συγνώμη, δηλαδή, αλλά κάνετε φτηνό, εντυπωσιακό, εντυπωσιοθηρικό, επικοινωνιακό αντί-κομμουνισμό, του αισχίστου είδους.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εντάξει, εντάξει, εντάξει, προσπαθώ να επαναφέρω το θέμα της συζήτησης.

**ΖΗΣΗΣ ΤΖΗΚΑΛΑΓΙΑΣ:** Να πω ότι ο κ. Πλεύρης έκανε μια πολύ ενδιαφέρουσα προσέγγιση.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ελάτε τώρα, ελάτε, ντροπή, ελάτε στο θέμα.

**ΖΗΣΗΣ ΤΖΗΚΑΛΑΓΙΑΣ:** Όλα είναι μέσα στο θέμα τώρα, κυρία Πρόεδρε.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Η Κομανέτσι τώρα; Σεξιστικά σχόλια εδώ μέσα; Έλεος! Έλεος, κύριε συνάδελφε. Έλεος! Σεξιστικά σχόλια δύο μέρες μετά την Ημέρα της Γυναίκας, με την ανοχή της Προέδρου. Ντροπή! Θα μιλήσετε εσείς για τις γυναίκες και για τη σεξουαλική εκμετάλλευση στον Κομμουνισμό;

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κυρία Κανέλλη, σας παρακαλώ, θα θέσω τέρμα εγώ σε αυτό.

**ΖΗΣΗΣ ΤΖΗΚΑΛΑΓΙΑΣ:** Μήπως με παρεξηγήσατε; Εννοώ την εκμετάλλευση αθλήτριας- Ολυμπιονίκη, από τον Πρόεδρο της Ρουμανίας.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Σας παρακαλώ, κυρία Κανέλλη, είστε μέλος της Επιτροπής. Καταλαβαίνετε ότι, όταν πηγαίνουμε σε κοινές συνεδριάσεις, κάποιοι δεν έχουν εντρυφήσει στο θέμα.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Επειδή είμαι μέλος της Επιτροπής και πηγαίνω σε κοινές Επιτροπές, με συγχωρείτε, δεν μπορεί να χάσω και τον κοινό μου νου.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ελάτε τώρα, προσπαθώ να το σταματήσω.

**ΓΑΡΥΦΑΛΛΙΑ (ΛΙΑΝΑ) ΚΑΝΕΛΛΗ:** Τι να αποκτήσω, τεχνητή δεξιά νοημοσύνη; Δεν μπορώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κυρία Κανέλλη, προσπαθώ να το σταματήσω, αφήστε με να το κάνω, με κάποιον τρόπο.

Κύριε Τζηκαλάγια, το θέμα μας είναι το trafficking, δηλαδή η εμπορία. Καταλάβατε; Τέθηκαν και θέματα πορνείας και θέματα μαστροπείας, εντάξει, αλλά μην πάμε εκεί τώρα.

**ΖΗΣΗΣ ΤΖΗΚΑΛΑΓΙΑΣ:** Επειδή άκουσα ότι για όλα φταίει ο Καπιταλισμός, γι’ αυτό έκανα και μια αναφορά.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εντάξει, άλλα ας μην πάμε τώρα να ψάχνουμε τι γίνεται στο κάθε σύστημα. Ελάτε στο θέμα, σας παρακαλώ.

**ΖΗΣΗΣ ΤΖΗΚΑΛΑΓΙΑΣ:** Θα ήθελα να πω ότι άκουσα με ενδιαφέρον την τοποθέτηση του κ. Πλεύρη, μια προσέγγιση που δεν είχα ξανακούσει, δηλαδή αν ο λαμβάνων ή ο απολαμβάνων τις υπηρεσίες διαπράττει αδίκημα και μάλιστα ποινικό. Είναι πάρα πολύ ενδιαφέρον και νομίζω ότι εκεί ο ρόλος όλων μας, ως κοινωνία, ως Πολιτεία, ως θεσμοθετημένες Αρχές, είναι να κάνουμε αυτά που πρέπει να κάνουμε. Σίγουρα το αρχαιότερο επάγγελμα του κόσμου δεν πρόκειται να καταργηθεί και δεν πρέπει να καταργηθεί, αρκεί όλα να γίνονται στα πλαίσια της νομιμότητας. Να είναι γνωστοί οι χώροι που παρέχονται αυτές οι υπηρεσίες, να υπάρχει ο έλεγχος των οργάνων της Πολιτείας από απόψεως υγιεινής και ασφάλειας, πρώτα και πάνω από όλα, αν θέλετε και από απόψεως φορολογικών στοιχείων όλων αυτών των υποθέσεων.

Από εκεί και μετά, νομίζω ότι σαφώς το Εθνικό Κέντρο Κοινωνικής Αλληλεγγύης και το όργανο, στο οποίο ηγείται ο κ. Εθνικός Εισηγητής, έχουν ρόλο τα τελευταία χρόνια, που είναι τελείως ανοιχτά τα σύνορα, που έχουν πέσει ταμπού. Σαφώς και δεν πρέπει να έχουμε εκμετάλλευση ιδιαίτερα ανηλίκων και ιδιαίτερα ανθρώπων που προβαίνουν σε τέτοιες ενέργειες και δραστηριότητες παρά τη θέλησή τους. Εννοείται ότι δεν διαπραγματευόμαστε την εκμετάλλευση για τα ανήλικα και για τους ενήλικες, σε καμιά περίπτωση, αλλά κάποια από αυτά που θεωρούμε αδικήματα μπορεί να διαπράττονται με τη θέλησή τους. Φυσικά, όταν το αντίτιμο είναι η ελευθερία της ζωής ή της οικονομικής ανεξαρτησίας, τίθενται άλλα θέματα, πολλά.

Επομένως, συγχαρητήρια, κυρία Πρόεδρε, για τη συνδιοργάνωση αυτής της συνεδρίασης. Εγώ άκουσα και από τους συναδέλφους πράγματα πολύ ενδιαφέροντα, τα οποία δεν γνώριζα.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστώ. Εξάλλου, θέλουμε να ενημερώνεστε όλοι.

Τον λόγο έχει ο κ. Φωτήλας.

**ΙΑΣΩΝ ΦΩΤΗΛΑΣ:** Κυρία Πρόεδρε, καταρχάς, θα ήθελα να ευχαριστήσω και εγώ τους προσκεκλημένους μας για την παρουσία τους και να τους ευχηθώ καλή δουλειά στο πόστο που αναλαμβάνουν.

Θα ήθελα να πω στον συνάδελφο, τον κ. Τζηκαλάγια, ότι εγώ δεν θα έλεγα με τόση ευκολία ότι σαφώς δεν πρέπει να καταργηθεί και να απαγορευθεί η πορνεία στην Ελλάδα. Ας είναι και το αρχαιότερο επάγγελμα. Ξέρετε ότι και πριν από πενήντα χρόνια, αν πήγαινες στο κέντρο της Πάτρας, υπήρχαν τα «οπιάδικα».

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Άσε που έχει και άλλα, αρχαιότερα.

**ΙΑΣΩΝ ΦΩΤΗΛΑΣ:** Και τα καταργήσαμε. Το όπιο έγινε παράνομο. Δεν σημαίνει, επειδή πριν από πενήντα χρόνια είχαμε στο κέντρο της Πάτρας τα «οπιάδικα», ότι πρέπει να συνεχίσουμε, σώνει και καλά, για λόγους παράδοσης να έχουμε τα οπιάδικα, όπως δεν είναι δεδομένο ότι πρέπει να υπάρχει η πορνεία.

Όσο για την άποψη του κ. Πλεύρη, δεν ανακάλυψε την Αμερική, ούτε είπε κάτι καινούργιο. Αυτό είναι το σουηδικό μοντέλο και εγώ θα υπερθεματίσω στο σουηδικό μοντέλο. Διότι το σουηδικό μοντέλο όχι μόνο ποινικοποιεί τη ζήτηση, την αγορά, αλλά αποποινικοποιεί την πώληση. Και αποποινικοποιεί την πώληση, διότι βλέπει τη γυναίκα ως αντικείμενο εκμετάλλευσης a priori και όχι να καθίσουμε και να το συζητήσουμε, διότι, εάν καθίσουμε και το συζητήσουμε, δεν θα βρούμε ποτέ άκρη.

Άρα, λοιπόν, η Σουηδία το έκανε και το έκανε από τις αρχές του 1990 και δεν ήταν εύκολο. Η Γαλλία δεν το έχει κάνει ακριβώς σε αυτόν τον βαθμό. Και η Σκωτία το ξεκίνησε, αλλά η Σουηδία είναι αυτή που πραγματικά το έκανε. Υπήρχαν πάρα πολλά προβλήματα. Υπήρχαν πάρα πολλές ενστάσεις. Η ένσταση, ας πούμε, για το αρχαιότερο, το ακούσαμε, η ένσταση της αυτοδιάθεσης. Η αλήθεια είναι - και αυτό το δείχνουν όλες οι έρευνες - ότι εννέα στις δέκα γυναίκες, που κάνουν αυτό το πράγμα, δεν το κάνουν γιατί γουστάρουν να το κάνουν. Το κάνουν γιατί πραγματικά εκβιάζονται, από κάποιους λόγους, να το κάνουν. Άρα, λοιπόν, η μία που μπορεί να το κάνει, επειδή θέλει να το κάνει, δεν μπορεί να είναι το απόλυτο σκεπτικό μας, ξεχνώντας όλο το άλλο κομμάτι.

Επίσης, πολλοί, ως ένσταση, λένε για την αύξηση πιθανόν της εγκληματικότητας, εάν καταργήσουμε και απαγορεύσουμε την πορνεία. Στη Σουηδία απεδείχθη ακριβώς το αντίθετο. Τα αποτελέσματα ήταν εκπληκτικά. Το 2016 και το 2017 δεν υπάρχει ούτε ένας θάνατος πόρνης. Στην Ελλάδα το 2016 και το 2017 υπήρχαν 80 και 120, αντίστοιχα, όπου η πορνεία είναι επίσημα νόμιμη. Να πούμε, λοιπόν, ότι αυτήν τη στιγμή ο Σουηδός, πραγματικά, θεωρεί ντροπιαστικό το να τον συλλάβουν και να τον σύρουν σε ένα δικαστήριο για το αδίκημα της αγοράς αυτού του είδους. Αυτό έχει λειτουργήσει και οκτώ στους δέκα Σουηδούς, πραγματικά, το αγαπάνε και το στηρίζουν αυτό το σύστημα. Όμως, για να γίνει αυτό το σύστημα, χρειάζονται πάρα πολλά πράγματα.

Αυτό είναι ένα νομοσχέδιο που μας απασχόλησε την προηγούμενη Κοινοβουλευτική Περίοδο. Αν θυμάμαι καλά, κυρία Φωτίου, το νομοσχέδιο αυτό το είχατε φέρει και το είχατε βάλει στη διαβούλευση. Εγώ συμφωνώ με το νομοσχέδιο, προς το σουηδικό μοντέλο, αλλά δεν γίνεται, με το να γράψουμε έναν νόμο και να τον ψηφίσουμε, ότι την άλλη μέρα θα λειτουργήσει. Αυτό χρειάζεται τεράστια εκπαίδευση, στην Αστυνομία μας, στους Εισαγγελείς μας, στα σχολεία μας. Χρειάζεται και κονδύλια, όπως κονδύλια τεράστια χρησιμοποιήθηκαν στη Σουηδία, αλλά απέδωσε το σύστημα.

Άρα, λοιπόν, εγώ θα ήμουν λίγο πιο επιφυλακτικός στο να πω ότι, ασφαλώς, η πορνεία πρέπει να συνεχίσει να υπάρχει νόμιμα, σε οποιαδήποτε χώρα του κόσμου. Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κύριε Φωτήλα. Ολοκληρώθηκαν οι τοποθετήσεις και οι ερωτήσεις των συναδέλφων.

Τον λόγο έχει ο κ. Παπαθανασίου.

**ΧΡΥΣΟΒΑΛΑΝΤΗΣ ΠΑΠΑΘΑΝΑΣΙΟΥ (Πρόεδρος του Ελληνικού Κέντρου Κοινωνικής Αλληλεγγύης (ΕΚΚΑ)):** Σας ευχαριστώ πάρα πολύ για τις παρεμβάσεις σας. Θα ήθελα να επαναλάβω ότι τα στοιχεία που σας παρουσίασα, είναι μερικά από τα στοιχεία που υπάρχουν στην αναφορά, η οποία σε λίγο καιρό θα δημοσιοποιηθεί και θα αναρτηθεί και στην ιστοσελίδα του ΕΚΚΑ και, φυσικά, θα σταλεί και σε εσάς.

Όσον αφορά στα θέματα που τέθηκαν από την πλευρά σας, νομίζω ότι ομαδοποιούνται σε τρεις βασικές κατηγορίες.

Η πρώτη κατηγορία είναι το νομικό πλαίσιο. Ύστερα από κοινή πρωτοβουλία του ΕΚΚΑ και του Γραφείου του Εθνικού Εισηγητή για θέματα εμπορίας ανθρώπων, είχαν προωθηθεί συγκεκριμένες αλλαγές στον Ποινικό Κώδικα και στον Κώδικα Ποινικής Δικονομίας, οι οποίες, εν πολλοίς, έχουν υιοθετηθεί. Πέρυσι, κατά την κύρωση του νέου Ποινικού Κώδικα και του νέου Κώδικα Ποινικής Δικονομίας, το βασικό άρθρο, το 323Α, έχει πια μια διατύπωση που είναι πλήρης και σύμφωνη με την Ευρωπαϊκή Οδηγία. Βέβαια, αυτό δεν σημαίνει ότι δεν υπάρχουν και περιθώρια βελτιώσεων του νομικού πλαισίου.

Εγώ θα πρότεινα τη σύσταση μιας ομάδας εργασίας και εντός του Κοινοβουλίου, που θα μελετήσει ενδελεχώς τη νομοθεσία, θα εντοπίσει ενδεχόμενα κενά, παραλείψεις και θα κάνει προτάσεις για συγκεκριμένες τροποποιήσεις και αλλαγές. Επίσης, εντός αυτής της ομάδας, θα μπορούσαν να συζητηθούν και πολλά από τα ζητήματα που έχετε θέσει και που αφορούν, για παράδειγμα, τη σεξουαλική εκμετάλλευση, όπως π.χ. ποιο μοντέλο μπορεί να υιοθετηθεί από τη χώρα μας, βέβαια, λαμβάνοντας υπόψη και τις εμπειρίες και αφηγήσεις των ανθρώπων του πεδίου, που ζουν αυτό το πρόβλημα.

Η δεύτερη κατηγορία έχει να κάνει με τις συνέργειες και τις συνεργασίες, οι οποίες εντοπίζονται σε τρία επίπεδα: στο κυβερνητικό και κρατικό, στο κοινωνικό επίπεδο και στο ευρωπαϊκό και διεθνές επίπεδο.

Όσον αφορά το κυβερνητικό και κρατικό επίπεδο, η συνεργασία που έχουμε, ως κρατικός Οργανισμός, με το Γραφείο του Εθνικού Εισηγητή είναι εξαιρετική και θεωρώ ότι αποτελεί και καλή πρακτική, που θα πρέπει να υιοθετηθεί και γενικότερα και από άλλους Οργανισμούς.

Σε κοινωνικό επίπεδο, το ΕΚΚΑ είναι ένας Οργανισμός που έρχεται σε επαφή με τους ανθρώπους του πεδίου και καταγράφει τις εμπειρίες και τα βιώματά τους. Οπότε, δεν είναι κάτι θεωρητικό αυτό που μεταφέρουμε, αλλά, ουσιαστικά, γινόμαστε η φωνή αυτών των ανθρώπων.

Σε ένα ευρωπαϊκό και διεθνές επίπεδο, συνεχώς αναζητούμε συνεργασίες με κρατικούς και μη κρατικούς φορείς, τόσο από την Ευρώπη, όσο και από άλλες χώρες. Άλλωστε, η χρηματοδότηση που έχουμε πετύχει, όπως ανέφερα στην εισήγησή μου, με τη Νορβηγία, είναι ένα παράδειγμα.

Η τρίτη κατηγορία αφορά τις δράσεις. Θεωρώ ότι είναι πάρα πολύ σημαντική η ευαισθητοποίηση του πληθυσμού για το θέμα της εμπορίας ανθρώπων. Ως κοινωνικός επιστήμονας, θα σας έλεγα ότι κοινωνικά υπαρκτό είναι κάτι που είναι ορατό. Η κοινωνική ορατότητα, λοιπόν, είναι κάτι πολύ σημαντικό. Συνεπώς, θα πρέπει να ευαισθητοποιήσουμε με διάφορα μέσα τους πολίτες.

Σε ένα δεύτερο επίπεδο, χρειάζεται η εκπαίδευση των επαγγελματιών, που ήδη γίνεται, έχει ξεκινήσει και θα συνεχίσει να γίνεται με πολύ εντατικούς ρυθμούς. Οι επαγγελματίες μπορεί να είναι δικαστές, μπορεί να είναι οι άνθρωποι της Αστυνομίας, αλλά και οι υπάλληλοι, για παράδειγμα, των αεροπορικών εταιρειών, όπως αναφέρθηκε.

Τρίτο και πολύ βασικό είναι η εισαγωγή της σεξουαλικής αγωγής στα σχολεία, γιατί εκεί διαμορφώνουμε τις έμφυλες ταυτότητες. Εκεί κοινωνικοποιούμε τα αγόρια, τους μελλοντικούς άνδρες. Θεωρώ, λοιπόν, ότι η σεξουαλική αγωγή στο σχολείο αποτελεί ένα βασικό μέτρο πρόληψης του trafficking.

Θα μου επιτρέψετε να κάνω ακόμη ένα σχόλιο όσον αφορά τα ασυνόδευτα ανήλικα. Ένα μέσο προστασίας θα μπορούσε να είναι οι επαγγελματίες Επίτροποι. Όσον αφορά το θέμα της επαγγελματικής Επιτροπείας, υπάρχουν καθυστερήσεις στην υλοποίησή του, που εκφεύγουν, όμως, της ευθύνης του ΕΚΚΑ. Βρισκόμαστε σε ένα στάδιο που έχουμε «ξεκολλήσει» και έχουμε μπει στη διαδικασία της υλοποίησης κάποιων αποφάσεων του ν.4554/2018. Ήδη έχει φύγει για το ΑΣΕΠ μια πρόσκληση για πρόσληψη, σε πρώτη φάση, 112 επαγγελματιών Επιτρόπων στην Αθήνα και Θεσσαλονίκη, όπου υπάρχουν Γραφεία του ΕΚΚΑ και, στη συνέχεια, στα σημεία εισόδου στη χώρα.

Θα ήθελα να σας διαβεβαιώσω, για ακόμη μια φορά, ότι ως ΕΚΚΑ έχουμε επίγνωση της ευθύνης και του ρόλου που η Πολιτεία μάς έχει αναθέσει και όλοι μας εργαζόμαστε πάρα πολύ σκληρά, προκειμένου να φανούμε αντάξιοι των προσδοκιών των δικών σας και, φυσικά, του ελληνικού λαού. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει ο κ. Μοσκώφ.

**ΗΡΑΚΛΗΣ ΜΟΣΚΩΦ (Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών)**: Θέλω να εκφράσω και από τη δική μας πλευρά την ευαρέσκειά μας, γιατί πραγματικά και στην προηγούμενη συνεδρίαση και τώρα, επειδή είναι και λίγο η θεσμική μνήμη αυτής της ιστορίας, που σωστά είπατε, κυρία Φωτίου, ότι πηγαίνει πολλά χρόνια πίσω και θα σας έλεγα ακόμη περισσότερα. Και πιο πριν - δεν είναι Βουλευτής τώρα - ήταν ο κ. Αλευράς, που είχε πάρει μια τέτοια πρωτοβουλία. Είναι ενδιαφέρον ότι την πήρε ως ανταπόκριση σε μια διεθνή έκκληση, στο πλαίσιο του διεθνούς κοινοβουλευτικού διαλόγου και αυτό δείχνει και πόσο σημαντικό είναι να βρισκόμαστε σε διεθνή fora και να συνεργαζόμαστε και εσείς, με τους συναδέλφους σας, αλλά και εμείς, ως λειτουργοί, για να μπορέσουμε να συμβάλουμε σε αυτό, γιατί, πραγματικά, ο κοινοβουλευτικός έλεγχος έχει και αυτήν τη διάσταση, κατά τη γνώμη μου.

Είμαι πολύ χαρούμενος, γιατί πολλά από αυτά που ειπώθηκαν σε αυτές τις αίθουσες, εδώ και πολλά χρόνια, βλέπω να υλοποιούνται, βεβαίως, με τις δυσκολίες τους και τους περιορισμούς. Για αυτό και τελικά το στοίχημα για όλους μας είναι η λεγόμενη ιδιοκτησία, το «ownership».

Δηλαδή κατά πόσο κατανοούμε το νομικό πλαίσιο, κατά πόσο το εφαρμόζουμε, γιατί, δυστυχώς, τα στερεότυπα, οι προκαταλήψεις και οι αντιλήψεις που έχουμε, πολλές φορές, διαμορφώνουν και το πλαίσιο, στο οποίο αποδίδεται ή δεν αποδίδεται η Δικαιοσύνη και η προστασία αυτών των ανυπεράσπιστων ανθρώπων. Δεν το λέω τυχαία αυτό, γιατί στην προηγούμενη συνεδρίαση είχαμε τον κ. Σισιλιάνο εδώ και ήταν πραγματικά μια πολύ καλή συνεδρίαση με τον Πρόεδρο του Ευρωπαϊκού Δικαστηρίου. Αυτό που μας λέει και η Σύμβαση του Συμβουλίου της Ευρώπης και οι νομολογίες των Ευρωπαϊκών Δικαστηρίων και τα Ελληνικά Δικαστήρια, με την αναίρεση υπέρ του νόμου, που είχε κάνει η Εισαγγελία του Αρείου Πάγου στο θέμα της Μανωλάδας, είναι ότι η ελευθερία κινήσεων και η συναίνεση είναι άσχετα. Δηλαδή δεν θα πρέπει να αποτρέπουν τη Διωκτική Αρχή, την Προνοιακή Αρχή, από το να αντιληφθεί το θέμα της εμπορίας ανθρώπων. Γι' αυτό και είναι πολύ σημαντικός ο ρόλος των κοινωνικών επιστημόνων.

Επίσης, ο νόμος προβλέπει ότι από τη στιγμή που έχεις έναν κοινωνικό επιστήμονα, έναν ειδικό, έναν κοινωνικό λειτουργό, έναν ψυχίατρο, έναν ψυχολόγο, ο οποίος μπορεί να δώσει αναγνώριση θύματος σε συνεργασία με τον Εισαγγελέα, δηλαδή δεν θα πρέπει να είναι με αποκλειστική αρμοδιότητα στις Διωκτικές Αρχές, προφανώς έχει τον πρώτο και τον τελευταίο λόγο, αλλά και ο δικός μας «λόγος» θα πρέπει να είναι ισότιμος, ειδικά σε ένα τέτοιο θέμα, όπου «δια γυμνού οφθαλμού» δεν μπορείς να βρεις το θέμα της εμπορίας ανθρώπων με έναν απλό τρόπο.

Εδώ, βεβαίως, πέφτει το τεράστιο θέμα της πρόληψης, της ευαισθητοποίησης του κόσμου, της κοινής γνώμης. Αναφερθήκατε σε φεστιβάλ. Όντως συνεχίζονται τα φεστιβάλ. Αυτό στο οποίο αναφερθήκατε εσείς λεγόταν «Break the Chain», είναι διεθνές φεστιβάλ και έχουμε διεθνείς όρους, όπως τώρα έχουμε το «Raise your Voice». Κατά κάποιον τρόπο, εμείς έχουμε σταθεί λίγο πιο έξω τώρα, γιατί ακριβώς υπάρχει ιδιοκτησία από την κοινωνία των πολιτών και αυτών που το διοργανώνουν. Οπότε, εμείς είμαστε δίπλα, χωρίς να είμαστε άμεσα στη διοργάνωση. Αυτό, βεβαίως, δημιουργεί, αν θέλετε, μια αυτονομία, αλλά και κάτι που είναι αποδεκτό, γιατί, όπως είπαμε, αυτό πρέπει να αφορά την κοινωνία ευρύτερα.

Σε ό,τι αφορά την πορνεία, θα ήθελα να πω κάτι. Είναι πολλά από αυτά τα θέματα που έχουμε συζητήσει εδώ, τα οποία βλέπω να προχωράνε. Βεβαίως, βλέπουμε και τις δυσκολίες και τις αντιφάσεις. Υπάρχουν τεράστιες αντιφάσεις. Είναι ένα από τα θέματα, για τα οποία διχάζεται ο κόσμος και σε επίπεδο κοινωνίας και Πολιτείας. Έχω δει, πραγματικά, πολύ έντονες αντιπαραθέσεις και σε συνέδρια που έχουν οργανωθεί επισήμως και από μας και άλλους φορείς.

Το λεγόμενο σκανδιναβικό μοντέλο, κατά τη γνώμη μου, ορθώς απασχόλησε πολύ και το Κοινοβούλιο και τα Υπουργεία. Προφανώς, χαίρει εκτίμησης, γιατί το ίδιο το Ευρωπαϊκό Κοινοβούλιο το είχε υποστηρίξει, δεν είναι μόνο οι σκανδιναβικές χώρες και η Γαλλία, αλλά είναι και άλλες χώρες. Κερδίζει συνεχώς έδαφος και, με λίγα λόγια, λέει ότι δεν είναι παρεχόμενη υπηρεσία η γυναικεία φύση και η αξιοπρέπεια. Αυτό, προφανώς και προσωπικά και εκπροσωπώντας άλλους φορείς, θεωρώ ότι είναι στη σωστή κατεύθυνση.

Βεβαίως, όπως είπε ο κ. Φωτήλας, αν κάτι το θεσμοθετήσεις από τα ψηλά στα χαμηλά, χωρίς να έχεις δημιουργήσει κατάλληλες συνθήκες κατανόησης, θα δημιουργήσεις μεγαλύτερο πρόβλημα. Γι' αυτό η δική μας λύση ήταν να πάμε - και εδώ συνδέεται με ένα άλλο «παραδοτέο» - να βάλουμε το θέμα αυτό στα σχολεία, να δημιουργήσουμε συνθήκες κατάλληλες, ώστε η αυριανή γενιά, η νέα γενιά, να είναι αυτή που θα αλλάξει τα δεδομένα. Αν, πραγματικά, παραδώσουμε παιδιά στην επόμενη γενιά που δεν θα είναι ανοχύρωτα στα θέματα αυτά, θα έχουν αντιστάσεις, δεν θα αγοράζουν τον διπλανό τους, για να το πω αλλιώς, θα έχουμε κάνει μια μικρή επανάσταση σε αυτό το θέμα.

Νομίζω ότι με αυτό το σκεπτικό και εμείς κάναμε μια μεγάλη δράση, πρόσφατα, με το Συμβούλιο της Ευρώπης για τα ανθρώπινα δικαιώματα στα σχολεία και θέλουμε να το συνεχίσουμε. Βεβαίως, χαιρετίζουμε και την απόφαση της πολιτικής ηγεσίας του Υπουργείου Παιδείας να φέρει επιτέλους τη σεξουαλική διαπαιδαγώγηση και την αναπαραγωγική υγεία στα σχολεία.

Εμείς θα είμαστε δίπλα σε αυτό. Συνεργαζόμαστε με το Ινστιτούτο Εκπαιδευτικής Πολιτικής, με εταίρους, με επιστήμονες και πρέπει να γίνει επιστημονικά και σωστά. Υπήρξαν και στο παρελθόν καλές πρωτοβουλίες, οι οποίες, λίγο - πολύ, είτε στη θεματική εβδομάδα αναπτύχθηκαν, είτε κάπως αποσπασματικά, αλλά τώρα πρέπει να μπει όσο γίνεται πιο κεντρικά, ώστε τα νέα μας παιδιά να μπορούν να προβληματιστούν γύρω από αυτά τα θέματα.

Νομίζω ότι η πολυτομεακή συνεργασία, που κάνουμε εδώ, θα έλεγε κανείς ότι είναι αυτονόητη, αλλά, δυστυχώς, είναι κάτι πάρα πολύ δύσκολο. Θα έλεγα ότι εξαρτάται από τη συνείδηση του καθενός. Δηλαδή, αν δεν θέλεις να συνεργαστείς και αν δεν βλέπεις θετικά αυτόν τον κοινό χώρο, τον οποίο καλούμαστε να υπηρετήσουμε, δεν νομίζω ότι θα υπάρχει πρόοδος. Έχουμε μάθει να λειτουργούμε γραφειοκρατικά, ανταγωνιστικά, σε πολλές περιπτώσεις και, δυστυχώς, αυτό είναι ένα πρόβλημα, το οποίο δεν θα λυθεί, αν δεν μπορέσουμε να λειτουργήσουμε πολυ-τομεακά, συνεργατικά, σε σχέση με το Κράτος, αλλά και σε σχέση με τις οργανώσεις της Κοινωνίας των Πολιτών και με τους διεθνείς Οργανισμούς, οι οποίοι μας στηρίζουν εδώ και χρόνια.

Αυτό είναι και για μας, αν θέλετε, μια παρηγοριά, γιατί, πραγματικά, έχουμε και καλές πρακτικές και έρευνες θεμελιωμένες, τεκμηριωμένες, οι οποίες μας βοηθάνε να είναι πιο εύκολο το έργο μας, για να μπορέσουμε να προτυποποιήσουμε αυτές τις διαδικασίες, τις οποίες λαμβάνουμε ως εγχειρίδια από το εξωτερικό και να τις φέρουμε, ώστε να αποτελέσουν αντικείμενο εκπαίδευσης στους δικούς μας επαγγελματίες πρώτης γραμμής. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εμείς ευχαριστούμε, κύριε Μοσκώφ.

Τον λόγο έχει η κυρία Σεραφείμ.

**ΑΓΓΕΛΙΚΗ ΣΕΡΑΦΕΙΜ (Νομική Σύμβουλος του Εθνικού Μηχανισμού Αναφοράς για την Προστασία των Θυμάτων Εμπορίας Ανθρώπων – ΕΚΚΑ):** Καλησπέρα και από εμένα. Τρία σημεία βοηθητικά στην ουσιαστική σήμερα συζήτηση.

Πρώτον, σε σχέση με τα ζητήματα εφαρμογής του νομικού πλαισίου, ίσως η συζήτηση για την αλλαγή του νομικού πλαισίου, κάποιες φορές, δεν είναι αποτελεσματικό να μπαίνει σε προτεραιότητα, εάν υπάρχουν προβλήματα στην εφαρμογή του υπάρχοντος. Είναι κάτι που απασχολεί έντονα και το ΕΚΚΑ και το Γραφείο του Εθνικού Εισηγητή. Οπότε, ευελπιστούμε, σε επόμενες συνεδριάσεις, να έχουμε μια πολύ συγκεκριμένη απάντηση για το πώς θα αναλυθεί αυτό το ζήτημα, που ανεκδοτολογικά μόνο συζητάμε, για τα προβλήματα στην εφαρμογή, για το αν οδηγούνται σε δίκη οι δράστες της εμπορίας, αν καταδικάζονται. Χρειάζεται μια ανάλυση των αποφάσεων, επί της ουσίας, για το παρελθόν.

Αυτό που μπορούμε εμείς να κάνουμε τώρα που λειτουργεί ο Εθνικός Μηχανισμός -και το έχουμε κάνει - είναι να έχουμε εισαγάγει ένα συγκεκριμένο εργαλείο, που καλούμε τους επαγγελματίες, τους δικηγόρους, δηλαδή, όταν παρέχεται νομική υποστήριξη στα θύματα, να μας το συμπληρώσουν. Ευελπιστούμε, σε ένα βάθος χρόνου, έχοντας αυτά τα στοιχεία, ότι θα μπορούμε να διαμορφώσουμε άποψη για τις υποθέσεις που μας έχουν αναφερθεί και που έχουν ποινική διαδικασία σε εξέλιξη, να έχουμε εικόνα και για τη χρονική διάρκεια, αλλά και για την εξέλιξή τους. Είναι πολύ συγκεκριμένα και εξειδικευμένα τα ερωτήματα που καλούνται να απαντήσουν οι δικηγόροι, δηλαδή για ποιες συγκεκριμένες κατηγορίες ασκήθηκε ποινική δίωξη, τελικά στο ακροατήριο τι στάθηκε, πόσες φορές αναβλήθηκε, για ποιο λόγο. Είναι ένα εργαλείο που πιστεύουμε ότι θα τροφοδοτήσει ακριβώς αυτήν την ανάγκη, που όλοι εκφράζουμε, να ξέρουμε ακριβώς ποιο είναι το πρόβλημα, πού εντοπίζεται, για να έχουμε και τη λύση του, διότι όλοι συμμεριζόμαστε την ίδια αγωνία.

Ενδεικτικά, σχετικά με αυτό που συζητούμε για την ποινικοποίηση, που προβλέπεται και προβλεπόταν, του πελάτη, προβλεπόταν στο προηγούμενο, αντίστοιχα, άρθρο του Ποινικού Κώδικα, αλλά και στον καινούργιο, ότι τιμωρείται εκείνος που αγοράζει τις υπηρεσίες, γνωρίζοντας - γιατί αυτό είναι το κριτήριο και η ειδοποιός διαφορά - ότι έχει μπροστά του θύμα εμπορίας ανθρώπων. Στην προηγούμενη διατύπωση της συγκεκριμένης παραγράφου, προβλεπόταν ποινή φυλάκισης τουλάχιστον τριών μηνών. Με την κύρωση του νέου Ποινικού Κώδικα, το πλαίσιο της ποινής φυλάκισης έγινε πιο αυστηρό. Προβλέπεται ποινή φυλάκισης τουλάχιστον τριών ετών. Πάρα πολύ μεγάλη διαφορά. Έχουμε, όμως, ακόμα τη βασική αγωνία. Έχουμε καταδίκη; Έχουμε πρόβλημα σε αυτό.

Καλούμαστε πάντα να απολογούμαστε ως Ελληνική Πολιτεία. Άρα, μόνη της η αυστηροποίηση του πλαισίου μπορεί να είναι μια δικαιολογία ή τέλος πάντων μια απάντηση στα ευρωπαϊκά όργανα, σε διεθνείς θεσμούς και στον ίδιο μας τον εαυτό, στην πολύ αρχή, ότι κάτι κάναμε. Εάν, όμως, δεν εφαρμόζεται, είτε αυστηροποιημένο, είτε αρχικό, τελικά η ουσία παραμένει αναπάντητη.

**ΙΑΣΩΝ ΦΩΤΗΛΑΣ:** Άρα, εφόσον υπάρχει θύτης και θύμα, θύτης είναι ο πελάτης και θύμα είναι η κοπέλα ή αγόρι ή οτιδήποτε. Άρα, λοιπόν, δεν μπορούμε να ποινικοποιούμε τη θέση του θύματος. Το θύμα δεν θα πρέπει να έχει καμία ποινική μεταχείριση. Εγώ το λέω αυτό. Γιατί, αν δεχτούμε ότι είναι θύμα και δεν είναι θύτης, αν τους ποινικοποιήσουμε και τους δύο, τότε είναι και οι δύο θύτες, δεν υπάρχει θύμα.

**ΑΓΓΕΛΙΚΗ ΣΕΡΑΦΕΙΜ (Νομική Σύμβουλος του Εθνικού Μηχανισμού Αναφοράς για την Προστασία των Θυμάτων Εμπορίας Ανθρώπων – ΕΚΚΑ):**  Δεν ξέρω αν παρεξηγήθηκε κάτι από αυτά που είπα. Υπάρχει ο δράστης εμπορίας, που θα είναι αυτός που εκμεταλλεύεται, αν πούμε για σεξουαλική εκμετάλλευση, εισπράττει τα έσοδα και έχει υπό τον έλεγχό του το θύμα της σεξουαλικής εκμετάλλευσης και ο πελάτης, ο οποίος διαπράττει άλλο αδίκημα, όπως είναι τώρα ο Ποινικός Κώδικας.

Νομίζω ότι ναι, για το θύμα δεν το συζητάμε. Είναι θύμα και χρήζει προστασίας.

Σε σχέση με τις πληροφορίες, που όντως χρειάζονται από τα θύματα, είναι πολύ σημαντικό και αυτός είναι ένας ο ρόλος που επιτελεί ο Εθνικός Μηχανισμός Αναφοράς. Όσο ενισχύεται το προστατευτικό πλαίσιο και όσο το θύμα έχει πρόσβαση σε υπηρεσίες προστασίας, τόσο έχουμε δημιουργήσει και αυτό το εύφορο έδαφος, για να έρθει το θύμα και να αποκαλύψει και τις πληροφορίες. Γιατί πάντα εκεί πάσχουμε. Όταν συνεχίζει να φοβάται ότι θα βρεθεί εκτεθειμένο και ότι δεν θα έχει υποστήριξη, τόσο λιγότερο συνεργάζεται και με τις Αρχές, αλλά και δεν απευθύνεται σε αυτές, για να ζητήσει βοήθεια.

Τελειώνοντας, επειδή αναφέρθηκε - και σωστά - ότι δεν βλέπουμε όλη την εικόνα, όταν επικεντρωνόμαστε στη σεξουαλική εκμετάλλευση, πράγματι και ο Εθνικός Μηχανισμός Αναφοράς λαμβάνει αναφορές για πολλαπλές μορφές εκμετάλλευσης. Ακριβώς όπως είναι και ο ορισμός της εμπορίας ανθρώπων, σε όλα τα πλαίσια και στο εσωτερικό και στις εκπαιδεύσεις μας, δίνεται μεγάλη βαρύτητα και σε όλες τις μορφές εκμετάλλευσης, γιατί ακριβώς έχουμε στο μυαλό μας ότι η εργασιακή, ας πούμε, εκμετάλλευση είναι κάτι που δεν είναι αυτονόητο και δεν εντοπίζεται και εύκολα, όσο η σεξουαλική, για παράδειγμα.

Να αναφέρω ότι οι Μη Κυβερνητικές Οργανώσεις, που συμμετέχουν στον Εθνικό Μηχανισμό, είναι 32 αυτήν τη στιγμή. Ευελπιστούμε η απεύθυνση να φτάσει σε όλο και περισσότερες, γιατί, στο βαθμό που εξυπηρετούν και παρέχουν υπηρεσίες σε θύματα εμπορίας ανθρώπων, θέλουμε να μας αναφέρουν αυτά τα θύματα, για να παρακολουθούμε περαιτέρω και εμείς. Γιατί αυτό κάνουμε, δεν καταγράφουμε μόνο, παρακολουθούμε και την πορεία παροχής υπηρεσιών στο θύμα. Και σε σχέση με τον δημόσιο τομέα, έχουμε ήδη εκπροσώπους, δηλαδή σημεία επαφής σε πάρα πολλές υπηρεσίες - κλειδιά και όχι μόνο σε νοσοκομεία, αλλά και στα Κέντρα Κοινότητας (σε 134 Κέντρα Κοινότητας, σε 77 νοσοκομεία, σε πέντε Υπουργεία, στην Επιθεώρηση Εργασίας κ.λπ.). Δε θα τα αναφέρω όλα. Είναι πολύ σημαντικά. Η Υπηρεσία Ασύλου και η Υπηρεσία Υποδοχής και Ταυτοποίησης, επίσης, έχουν ανταποκριθεί, αποστέλλοντας και αναφορές, όπως θα δείτε και στα στοιχεία. Οπότε, αυτή ακριβώς είναι και η διεύρυνση της απεύθυνσης, που εμείς επιδιώκουμε για το επόμενο διάστημα. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πολύ,κυρία Σεραφείμ. Θα κλείσουμε τη συνεδρίασή μας με την κυρία Υπουργό.

**ΑΓΓΕΛΙΚΗ ΑΔΑΜΟΠΟΥΛΟΥ:** Κυρία Πρόεδρε, συγνώμη. Μπορώ να κάνω μια ερώτηση;

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ναι, βεβαίως, μπορείτε.

**ΑΓΓΕΛΙΚΗ ΑΔΑΜΟΠΟΥΛΟΥ:** Κυρία Σεραφείμ, επισημάνατε κάτι πολύ σημαντικό. Επισημάνατε ότι, αν και έχει αυστηροποιηθεί το πλαίσιο, παρατηρείται ατιμωρησία. Έτσι δεν είναι; Μη καταδίκη. Επειδή αυτό έχει ξανακουστεί, θα ήθελα απλά - νομίζω ότι πρέπει να ακουστεί αυτό, είναι σημαντικό - να μας πείτε ποιος είναι ο λόγος. Είναι λίγο ρητορική η ερώτηση.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Θα απαντήσει ο Εθνικός Εισηγητής.

**ΗΡΑΚΛΗΣ ΜΟΣΚΩΦ (Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών):** Τώρα, όσον αφορά τους λόγους, εφόσον δεν προκύπτει κάποια δίωξη, δεν μπορώ να πω τους λόγους. Αυτό που μπορώ να σας πω είναι ότι αυτό το θέμα της ατιμωρησίας, της κουλτούρας της ατιμωρησίας, που πολύ σωστά και η Ευρωπαϊκή Επιτροπή και άλλοι Διεθνείς Οργανισμοί το ορίζουν έτσι, δεν είναι ένα ελληνικό φαινόμενο. Να φανταστείτε, σε ολόκληρη την Ευρώπη των 300 εκατομμυρίων, υπάρχουν μόνο 18 ή 20 περιπτώσεις δίωξης, σε πελάτες που εν γνώσει τους εισέπρατταν, ας πούμε, υπηρεσίες από θύματα εκμετάλλευσης και εμπορίας.

Άρα, αυτό είναι κάτι το οποίο αφορά τον παγκόσμιο νομικό πολιτισμό και το γεγονός ότι, δυστυχώς, δεν είναι εύκολο, ακριβώς επειδή, ίσως έχουν αποσπάσει τη συναίνεση του θύματος; Ακριβώς επειδή, ίσως ο τρόπος που λειτουργούν τα δικαστήρια έχει να κάνει μόνο με αδιάσειστα, ατράνταχτα στοιχεία; Να φανταστείτε ότι τώρα μία από τις ενστάσεις μας στο θέμα της μαστροπείας είναι ότι, βγάζοντας αυτή την παράγραφο από τον Ποινικό Κώδικα, ουσιαστικά το έγκλημα αυτό γίνεται κατά της προσωπικής ελευθερίας - που είναι ένα βαρύ έγκλημα - και όχι της γενετήσιας, με το πλαίσιο ότι αυτό αφορούσε εκδιδόμενους, εκδιδόμενες, οι οποίοι είναι και με τη συναίνεσή τους εκεί.

Αυτό μπορεί να στέκει νομικά, να συζητηθεί ως έννομο αγαθό, αν προκύπτει έτσι ή όχι. Η ουσία, όμως, της υπόθεσης είναι ότι σε ένα δικαστήριο, που είχα παρακολουθήσει και πρόσφατα, έβλεπες - πως να το πω - τον δικηγόρο υπεράσπισης των traffickerς - θα το πω - να λέει ότι δεν υφίσταται. Εφόσον είχαν ελευθερία κινήσεων, εφόσον είχαν facebook κ.λπ., δεν υπάρχει trafficking. Είπε ότι το μόνο trafficking που υπάρχει είναι οι sex slaves του ISIS. Θέλω να πω, για εμάς που παρακολουθούμε λίγο τη μεγάλη εικόνα, ότι όλο αυτό έχει τη σημασία του.

Βεβαίως, δεν μπορώ να υπεισέλθω σε μια νομική διχογνωμία και ξέρω ότι υπάρχουν νομικά επιχειρήματα από την άλλη πλευρά, αν μπορώ να πω «άλλη πλευρά». Όμως, σίγουρα πρέπει να μας απασχολεί το αποτέλεσμα όλων αυτών των εξελίξεων σε νομικό επίπεδο και η παρακολούθησή τους.

Αυτό που είπε και ο Πρόεδρος του ΕΚΚΑ, για την ομάδα εργασίας, είναι κάτι που μας απασχολεί και θέλουμε να το καταφέρουμε με το Υπουργείο Δικαιοσύνης, με την Εισαγγελία του Αρείου Πάγου, με αυτούς που, λίγο - πολύ, είναι αυτοί που εφαρμόζουν τους νόμους και βλέπουν την πραγματικότητα, ποια είναι τα ελλείμματα και ποιες είναι οι δυσλειτουργίες.

**ΕΥΘΥΜΙΟΥ ΑΝΝΑ:** Κυρία Πρόεδρε, αν μου επιτρέπετε, θα ήθελα να κάνω μια μικρή παρέμβαση. Θα είμαι πολύ σύντομη. Βλέπω ότι μένουμε στενά στη συζήτησή μας στα πλαίσια της εφαρμογής του νομικού καθεστώτος. Είπε η αξιολογότατη Νομική Σύμβουλος, κυρία Σεραφείμ, ότι η ποινή αυστηριοποιήθηκε από τρεις μήνες σε τρία χρόνια, αν αποδείξεις τη γνώση. Αυτό είναι πολύ δύσκολο να γίνει. Ακόμα και αν βάλουμε την ποινή δέκα χρόνια, αν δεν αποδείξει γνώση, δεν έχει νόημα. Κατ’ εμέ, επανέρχομαι στην αρχική τοποθέτησή μου και λέω, κυρία Πρόεδρε και κύριοι συνάδελφοι, ότι είναι θέμα πολιτικής επιλογής το τι θα επιλέξεις στο κομμάτι αυτό και, από κει και πέρα, θα φτιάξεις το νομικό πλαίσιο, για να εφαρμόσεις την πολιτική σου αυτή.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κυρία Ευθυμίου, ακούστε με, θα προχωρήσουμε και σε μια ακόμα συνεδρίαση με την Επιτροπή Δημόσιας Διοίκησης, για να έρθει ο Υπουργός Δικαιοσύνης και να τα εξετάσουμε αυτά, γιατί έχουν πολύ μεγάλο ενδιαφέρον, αλλά τώρα το βλέπουμε από την πλευρά του ΕΚΚΑ, της κοινωνικής αλληλεγγύης, βεβαίως, μένουμε στο νομικό πλαίσιο.

**ΕΥΘΥΜΙΟΥ ΑΝΝΑ:** Αυτό επισημαίνω και εγώ, το νομικό μέρος είναι στενά εφαρμοστικό. Εγώ λέω το πολιτικό, τι πολιτική πρέπει να επιλέξουμε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ναι, αλλά αυτό δεν το κάνει το ΕΚΚΑ.

**ΕΥΘΥΜΙΟΥ ΑΝΝΑ:** Τα όργανα εδώ μας βοηθούν στην πολιτική που θα επιλέξουμε, αυτοί βάζουν τη θεμελιώδη βάση. Αυτό λέω.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Συμφωνώ, αυτό δεν το κάνει το ΕΚΚΑ.

**ΕΥΘΥΜΙΟΥ ΑΝΝΑ:** Όχι, έχουμε το Υπουργείο, που μπορεί να το κάνει.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Θα συνεργαστούμε και με την Υπουργό και με το Υπουργείο Δικαιοσύνης πάνω σε αυτό το θέμα, για να βρούμε λύση και για την πορνεία και για την εμπορία και για όλα αυτά τα θέματα, ώστε να λυθούν και τα προβλήματα που έχουν δημιουργηθεί στο δικαστικό μας σύστημα και στον Ποινικό μας Κώδικα.

Κυρία Υπουργέ, έχετε τον λόγο.

**ΔΟΜΝΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κυρία Πρόεδρε, όπως σωστά επισημαίνετε και εσείς, το ζήτημα του human trafficking είναι πολυ-παραγοντικό και όσες συνεδριάσεις και να έχουμε εδώ, μόνο με έναν φορέα, δεν θα μπορέσουν να παρέχουν μια ολική και ολιστική προσέγγιση του ζητήματος.

Να υπενθυμίσω ότι το Υπουργείο Δικαιοσύνης έχει δεσμευθεί ότι εντός του 2020 θα φέρει νέες νομοθετικές πρωτοβουλίες, οι οποίες θα πλαισιώνουν ένα πιο αποτελεσματικό νομοθετικό και ρυθμιστικό πλαίσιο, τόσο για τα θύματα, όσο και για τη λειτουργία αυτής της πολύ δυσμενούς πτυχής της παραοικονομίας. Οπότε, περιμένουμε τις νομοθετικές πρωτοβουλίες από το Υπουργείο Δικαιοσύνης, το οποίο είναι καθ΄ ύλην αρμόδιο για το κομμάτι του trafficking καθαυτό και θα ήθελα, στο σημείο αυτό, να υπενθυμίσω ότι από την πλευρά του Υπουργείου Εργασίας και Κοινωνικών Υποθέσεων υπάρχουν και δομές κακοποιημένων γυναικών. Μέσα σε όλη την Επικράτεια, στα Κέντρα Κοινωνικής Πρόνοιας, υπάρχουν δομές κακοποιημένων γυναικών και εξ αυτών είναι γυναίκες που έχουν πέσει θύματα trafficking.

Σίγουρα και από μόνο του αυτό δεν είναι ικανή συνθήκη, για να αντιμετωπίσουμε το ζήτημα και ίσως και η παρέμβαση που έκανε ο Πρόεδρος του ΕΚΚΑ, κ. Παπακωνσταντίνου, πάνω στο κομμάτι του τι θα κάνουμε, όπως προτείνει στο κόμματι της σεξουαλικής διαπαιδαγώγησης στα σχολεία, είναι κι αυτό μια καλή αρχή. Είναι κι αυτό μια αρχή, δεδομένου ότι το κομμάτι της κακοποίησης έχει, από τη μια, όπως είπε ο κ. Φωτήλας, τον θύτη, τον καθ’ αυτόν θύτη, ενώ, από την άλλη, έχει και τον υπερ-θύτη, που είναι και όλα τα οικονομικά συμφέροντα, τα οποία είναι πίσω απ' αυτό.

Ευτυχώς, σήμερα - το σήμερα δεν είναι κυριολεκτικό και από χθες υπήρχε - έχουμε έναν Οργανισμό, το Εθνικό Κέντρο Κοινωνικής Αλληλεγγύης, που ασχολείται με τη λύση του προβλήματος και τη διαχείριση του Εθνικού Μηχανισμού για trafficking, που συλλέγει πληροφορίες, όπως είπε η κυρία Φωτίου. Σκοπός μας είναι να μπορεί να έχει αρμοδιότητες, ώστε αποτελεσματικά να κάνει το έργο του.

Το χρέος μας και το χρέος μου ως Υφυπουργού - ή μάλλον ως άνθρωπος, ούτε ως γυναίκα, ούτε ως Υφυπουργός - είναι να δράσουμε και να δράσουμε όλοι μαζί προς την κατεύθυνση αυτή. Οπότε, όσο πιο πολύ μπορούμε, να συσπειρωθούμε. Νομίζω ότι αποκλίσεις δεν υπάρχουν μεγάλες, παρά μικρές.

Περιμένω την εισήγηση του ΕΚΚΑ και των Υπηρεσιών του Υπουργείου για νέες μεθόδους και μοντέλα, έτσι ώστε να μπορέσουμε εμείς, από την πλευρά μας, να διασφαλίσουμε νέα χρηματοδοτικά εργαλεία, είτε ευρωπαϊκά, είτε όχι, γι' αυτό, όπως και τη συνεργασία με τα υπόλοιπα Υπουργεία, ώστε να υπάρχει καλύτερος συντονισμός, για να μη χαθούν, δυστυχώς και κυριολεκτικά, περισσότεροι άνθρωποι στην κατεύθυνση αυτή.

Εκεί έβαλε και η κυρία Κανέλλη - δεν είναι πια εδώ - και τη διάσταση της παιδικής προστασίας, η οποία, δυστυχώς, είναι άρρηκτα δεμένη με το κομμάτι του trafficking, είτε έχει να κάνει με την παιδική προστασία παιδιών, τα οποία παραδοσιακά είναι στον ελληνικό χώρο, είτε έχει να κάνει με την παιδική προστασία ασυνόδευτων ανηλίκων, τα οποία τα τελευταία χρόνια έχουν ακόμα εντονότερη παρουσία.

Να υπενθυμίσω ή να γνωστοποιήσω σε όσους δεν το ξέρουν ότι ήδη στο Υπουργείο έχει ξεκινήσει μια Επιτροπή για τη δημιουργία κανόνων παιδικής προστασίας και ενιαίων προδιαγραφών παιδικής προστασίας, σε δημόσιους και ιδιωτικούς φορείς. Το έχω γνωστοποιήσει κιόλας στην Αξιωματική Αντιπολίτευση. Είναι κάτι που, δυστυχώς, λείπει από τη χώρα μας και αυτό ήταν μια έκπληξη. Δηλαδή, αυτήν τη στιγμή, σε ιδιωτικούς και δημόσιους φορείς και δομές παιδικής προστασίας δεν υπάρχουν ενιαίοι κανόνες και ενιαίες προδιαγραφές για το πώς αυτοί λειτουργούν.

Οπότε, δεδομένης της μεγάλης ανάγκης, θα ήθελα και να κρούσω τον κώδωνα ξανά, αλλά και - το λέω με ειλικρίνεια - να βρούμε κοινά σημεία πάνω σε αυτό, διότι το κέρδος είναι τόσο μεγάλο, ώστε να δημιουργήσουμε αυτές τις ενιαίες προδιαγραφές, έτσι ώστε και μικρές να είναι οι αποκλίσεις μας και πολύ συγκεκριμένες και λεπτομερείς να είναι οι αποκλίσεις μας στα σημεία αυτά, νομίζω θα είναι τέτοιο το κέρδος του να θέσουμε για πρώτη φορά ενιαίους κανόνες. Ας βάλουμε τις αποκλίσεις μας - προσπαθώ να προβλέψω το μέλλον - αν είναι μικρές στην άκρη, έτσι ώστε, με τον μεγάλο στόχο των ενιαίων προδιαγραφών, να πάμε μπροστά. Και μετά, σε όσες αποκλίσεις και λάθη γίνουν - γιατί λάθη θα προκύψουν - να μπορούμε, σε δεύτερο χρόνο, άμεσα, όμως, να τα λύσουμε και να προχωρήσουμε. Διότι αυτό φοβάμαι. Φαντάζομαι ότι προτεραιότητα όλων των προκατόχων μου ήταν να θεσπίσουν ενιαίους κανόνες και ενιαίες προδιαγραφές λειτουργίας ιδρυμάτων παιδικής προστασίας. Επειδή, όμως, «ο δαίμονας κρύβεται στη λεπτομέρεια», πολλές φορές, η λεπτομέρεια δημιούργησε τέτοιες αντιπαραθέσεις, που ένα ενιαίο πλαίσιο έφυγε τελείως από το προσκήνιο, εξαιτίας των λεπτομερειών.

Οπότε, κάνω ξανά μια έκκληση, γιατί έχει διαστάσεις και στο κομμάτι του trafficking, να στήσουμε ενιαίες προδιαγραφές λειτουργίας.

Ειπώθηκε μια ερώτηση πριν και νομίζω ότι οι περισσότεροι από εσάς γνωρίζετε πως το εθνικό νομικό πλαίσιο για την καταπολέμηση της εμπορίας των ανθρώπων είναι πλήρως εναρμονισμένο με σχετικές διεθνείς και ευρωπαϊκές Συμβάσεις και Οδηγίες. Οπότε, εκεί δεν είμαστε ιδιαίτερα έως καθόλου πίσω. Το όλο κομμάτι είναι στο κομμάτι της αποτελεσματικότητας και της λειτουργίας αυτού.

Και να κάνω ένα σύντομο σχόλιο για την Επιτροπεία. Εδώ νομίζω ότι είμαστε μαζί. Είμαστε μαζί και ο εποπτευόμενος φορέας του Υπουργείου και το Υπουργείο, αλλά και το Υπουργείο με την προηγούμενη Διοίκηση, η οποία, εάν δεν κάνω λάθος, τον Μάιο του 2018 ψήφισε τον νόμο για την Επιτροπεία, για τους 180 Επιτρόπους, οι οποίοι θα πρέπει να έρθουν από τον ΑΣΕΠ ως δημόσιοι λειτουργοί.

Βέβαια, ο εποπτευόμενος φορέας είναι εδώ και ο κ. Παπαθανασίου είναι στο ΕΚΚΑ από τέλος Δεκεμβρίου, το δε ΦΕΚ του, εάν δεν κάνω λάθος, βγήκε μια μέρα πριν από την Πρωτοχρονιά. Οπότε, είναι αρκετός καιρός, αρκετούς μήνες, έτσι ώστε να έχει γνωρίσει πλέον «στο πετσί του» τα προβλήματα που υπάρχουν στον τομέα αυτό και το πώς θα «τρέξει».

Υπενθυμίζω το κομμάτι της Επιτροπείας, γιατί το κομμάτι της Επιτροπείας είναι αναπόσπαστο της παιδικής προστασίας των ανηλίκων ασυνόδευτων παιδιών. Είναι κάτι που το θεωρούμε εθνική υποχρέωση. Συμφωνούμε με την προηγούμενη νομοθέτηση του πώς αυτό θα «τρέξει» και βάσει αυτού, βέβαια, η πολιτική οδηγία είναι ότι σεβόμαστε τη νομοθεσία. Είμαστε υπέρ αυτής. Δεν την αλλάζουμε και την «τρέχουμε», μέσα από τον εποπτευόμενο φορέα.

Αυτά από εμένα. Σας ευχαριστώ και πάλι.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Και εμείς ευχαριστούμε την κυρία Υπουργό.

Τον λόγο έχει ζητήσει η κυρία Θεανώ Φωτίου.

**ΘΕΑΝΩ ΦΩΤΙΟΥ:** Θα ήθελα να συμβάλλω σε όσα είπε η κυρία Υφυπουργός, ως εξής: Προφανώς, είμαστε εδώ για να βοηθήσουμε για όλα τα θέματα και μάλιστα σε πολύ ευαίσθητα θέματα προστασίας του παιδιού.

Εμείς δώσαμε στο ΕΚΚΑ πάρα πολλές αρμοδιότητες, όπως γνωρίζετε, σε πάρα πολλούς τομείς, ακριβώς γιατί πιστεύουμε ότι οι Κοινωνικοί Λειτουργοί και το ΕΚΚΑ μπορούν αυτήν τη στιγμή να πάρουν πάρα πολύ σημαντικές πρωτοβουλίες.

Εμείς έχουμε έτοιμο νομικό πλαίσιο - και το λέω με όλη μου την καλή διάθεση, δεν σκοπεύουμε να φέρουμε εμπόδια χωρίς λόγο και μπορούμε να σας τα κοινοποιήσουμε - για τους κανόνες, τους ενιαίους, των νομικών προσώπων ιδιωτικού δικαίου, που είναι πάρα πολλά. Και για πρώτη φορά χαρτογραφήσαμε εμείς - τα έχετε στο Υπουργείο σας, κυρία Υφυπουργέ, και είναι χιλιάδες, άλλα κλειστά και άλλα ανοιχτά - και έχουμε έτοιμο κοινό πλαίσιο για όλα τα νομικά πρόσωπα ιδιωτικού δικαίου, όχι μόνο για το παιδί, γιατί, όπως ξέρετε, τα νομικά πρόσωπα ιδιωτικού δικαίου έχουν και ηλικιωμένους, έχουν και ανάπηρα παιδιά.

Επομένως, χρειάζεστε κοινό πλαίσιο και για τα τρία: για το παιδί, για τους ανάπηρους, για τους ηλικιωμένους. Εμείς το έχουμε έτοιμο, τα κοινά κριτήρια. Ό,τι ώρα θέλετε και σε δημόσια διαβούλευση στη Βουλή, ό,τι ώρα μας καλέσετε, θα το εκθέσουμε. Δεν χρειάζεται να ψάχνετε από την αρχή.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Αναφέρθηκε σε αυτό, κύρια Φωτίου, η κυρία Υπουργός.

**ΘΕΑΝΩ ΦΩΤΙΟΥ:** Αυτό είπα. Είπα ότι, αφού το βάζει μπροστά και το βάζει μόνο για την παιδική προστασία, θα χρειαστεί πολύ σύντομα να το βάλει και για τα τρία, για τα νομικά πρόσωπα ιδιωτικού δικαίου, γιατί έχουν και τις τρεις πτυχές αυτές. Και σε αυτήν την περίπτωση, ό,τι ώρα θέλει η Βουλή, οι Επιτροπές, μας καλούν, ως Αξιωματική Αντιπολίτευση, να το εκθέσουμε. Και μπορείτε να το πετάξετε ή να το αλλάξετε. Τι να κάνουμε, δεν προλάβαμε να τα νομοθετήσουμε όλα!

**ΔΟΜΝΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Το καταλαβαίνω. Το συγκεκριμένο το έχουμε και εμείς στα χέρια μας.

**ΘΕΑΝΩ ΦΩΤΙΟΥ:** Όχι στην αποϊδρυματοποίηση, κυρία Υπουργέ. Η αποϊδρυματοποίηση είναι άλλο πράγμα. Το έχουμε και αυτό έτοιμο.

**ΔΟΜΝΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Όχι. Όχι. Νομίζω ότι το έχουμε και εμείς στα χέρια μας και το έχουμε αναθέσει στο Ευρωπαϊκό Ινστιτούτο, κάτω στα Λεχαινά. Το έχουμε και εμείς στα χέρια μας.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κ. Φωτήλας.

**ΙΑΣΩΝ ΦΩΤΗΛΑΣ:** Θα ήθελα, λοιπόν, να πω μόνο αυτό, για να το καταλάβει και η κυρία Φωτίου. Δεν είναι κακό, δεν χρειάζεται να τα ξέρουμε όλα σε αυτόν τον κόσμο. Αυτήν τη στιγμή, υπάρχει ένα παράδοξο στη χώρα μας. Δεν παριστάνω τον «ξερόλα». Κάτι για το οποίο έχω ασχοληθεί και το ξέρω, το λέω.

Αυτήν τη στιγμή, λοιπόν, υπάρχει ένα παράδοξο στη χώρα μας. Υπάρχει μια διάθεση να αυστηροποιούμε τη θέση του πελάτη, όπως το είπατε και καλά κάνουμε. Από την άλλη, όμως, αντιμετωπίζουμε με ποινική μεταχείριση και την κοπέλα ή τον νεαρό, ό,τι είναι. Αντιμετωπίζουμε τον εκδιδόμενο κοινωνικά ως θύμα και ποινικά ως θύτη, αφού τον τιμωρούμε. Αυτό είναι παράδοξο. Ή θα τον αντιμετωπίζουμε ως θύτη ή ως θύμα. Αυτό πρέπει να κάνουμε και αυτό κάνει το σουηδικό μοντέλο.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κυρίες και κύριοι συνάδελφοι, εδώ ολοκληρώνεται η συνεδρίασή μας. Θα ήθελα, όμως, να πω ότι σε αυτήν την Επιτροπή, όταν συζητάμε για το trafficking, έχουμε συνεργασία και δεν μαλώνουμε. Γι' αυτό, λοιπόν, προσπαθώ τόση ώρα. Οπωσδήποτε, θα επανέλθουμε σε αυτό το θέμα.

Κυρία Υπουργέ, θα θέλαμε να σας ευχαριστήσουμε και να ευχαριστήσουμε τον Εθνικό Εισηγητή, να ευχαριστήσουμε και τον Πρόεδρο του ΕΚΚΑ και τη Νομική Σύμβουλο, που ασχολείται με τον Εθνικό Μηχανισμό Αναφοράς (ΕΜΑ). Θα επανέλθουμε στο ζήτημα με περισσότερη συνεργασία και λιγότερες εντάσεις, γεγονός που θα μας βοηθήσει να δώσουμε λύσεις και στα θέματα του trafficking και της πορνείας και των ανηλίκων και όλα. Σας ευχαριστώ πολύ.

Στο σημείο αυτό η Προεδρεύουσα των Επιτροπών έκανε τη γ’ ανάγνωση του καταλόγου των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές, κυρίες και κύριοι: Ακτύπης Διονύσιος, Βαρτζόπουλος Δημήτριος, Βλάσης Κωνσταντίνος, Βρυζίδου Παρασκευή, Γιόγιακας Βασίλειος, Ευθυμίου Άννα, Κρητικός Νεοκλής, Κεφαλά Μαρία – Αλεξάνδρα, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Ράπτη Ζωή, Σαλμάς Μάριος, Σταμενίτης Διονύσιος, Στεφανάδης Χριστόδουλος, Τζηκαλάγιας Ζήσης, Ξανθός Ανδρέας, Πολάκης Παύλος, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

Από την Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων, παρόντες ήταν οι Βουλευτές, κυρίες και κύριοι: Σοφία Βούλτεψη, Άννα Ευθυμίου, Ραλλία Χρηστίδου και Αγγελική Αδαμοπούλου.

Τέλος και περί ώρα 13.15΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΣΟΦΙΑ ΒΟΥΛΤΕΨΗ**

**ΠΡΟΕΔΡΟΣ ΤΗΣ ΥΠΟΕΠΙΤΡΟΠΗΣ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΕΜΠΟΡΙΑΣ ΚΑΙ ΤΗΣ ΕΚΜΕΤΑΛΛΕΥΣΗΣ ΑΝΘΡΩΠΩΝ**

**ΤΗΣ ΕΙΔΙΚΗΣ ΜΟΝΙΜΗΣ ΕΠΙΤΡΟΠΗΣ ΙΣΟΤΗΤΑΣ, ΝΕΟΛΑΙΑΣ ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**